EKSPORT MINYAK MASAK POLIBEG DIHENTIKAN SERTA MERTA

KUALA LUMPUR: Sebarang pengeksportan minyak masak dalam bentuk polibeg dihentikan berkuat kuasa serta merta, kata Pengerusi Pasukan Khas Jihad Tangani Inflasi Tan Sri Annuar Musa.

Beliau berkata langkah tersebut bertujuan untuk mengelakkan kekeliruan dengan minyak masak bersubsidi yang turut dijual dalam bentuk polibeg.

“Apabila ada pengeksport yang mengeksport minyak masak dalam bentuk yang hampir serupa, ia menimbulkan masalah kepada penguatkuasa.

“Maka, tidak akan dibenarkan lagi sebarang eksport minyak masak dalam bentuk polibeg…mesti dieksport dalam bentuk lain,” katanya pada sidang media selepas mempengerusikan mesyuarat Pasukan Khas Jihad Tangani Inflasi di Bangunan Parlimen di sini hari ini.

Annuar berkata Kementerian Perdagangan Dalam Negeri dan Hal Ehwal Pengguna (KPDNHEP) akan berunding dengan pihak-pihak berkaitan, terutamanya yang mengeluarkan lesen eksport minyak masak dalam bentuk polibeg.

Berkenaan protes yang menuntut kerajaan menangani kenaikan harga barang pada Sabtu lepas seperti dilaporkan media, Annuar yang juga Menteri Komunikasi dan Multimedia berkata sebahagian besar perkara yang dituntut itu sebenarnya telah dilaksanakan kerajaan.

Katanya memorandum berkenaan tidak disampaikan kepada pihak kerajaan dan beliau menerima laporan bahawa kumpulan terbabit menyerahkan memorandum itu, kepada pihak pembangkang.

“Daripada maklumat yang kita terima, ada empat, lima perkara yang disebut tentang apa yang mereka hasratkan, saya tidak guna istilah apa yang mereka tuntut, (tetapi) apa yang mereka hasratkan.

“Saya ambil kira itu (hasrat kumpulan berkenaan) sebagai sesuatu yang mempunyai niat baik dan kita baca satu per satu lima perkara itu, jadi perkara-perkara yang sebahagian besarnya saya dapati perkara yang sudahpun dilakukan (kerajaan), tetapi mungkin tidak ada dalam pengetahuan mereka,” katanya.

Justeru, Annuar berkata pihaknya akan membuat libat urus secara terus dengan pemimpin berkenaan untuk berkongsi maklumat serta merapatkan jurang pemahaman tentang isu inflasi, selain boleh berkongsi pendapat.

Selain itu, Annuar memaklumkan matlamat pasukan khas itu juga adalah mengekalkan Malaysia dalam kalangan negara ASEAN, sebagai negara yang dapat menyediakan barang keperluan asas pada harga paling rendah dan mengekang kenaikan inflasi pada tahap yang terkawal.

“Kita bukan nak kata kita boleh menghapuskan inflasi atau hentikan inflasi sepenuhnya, itu orang kata memberi janji sesuatu yang tidak mungkin boleh kita lakukan sebab saya kata tadi, ada inflasi kerana faktor luar (di luar kawalan kerajaan),” katanya.–AlHijrah Online


MENYELUSURI IBADAH HAJI DARI SUDUT PANDANG PENDIDIKAN

Haji adalah ibadah yang menjadi rukun Islam. Rukun yang menjadi kewajipan ini disepakati oleh semua para ulama tanpa ada sebarang pertikaian dan berlakunya percanggahan pendapat bermula dari pensyariatan terakhir haji kepada baginda nabi Muhammad S.A.W. sehingga sekarang. Hukum kewajipan haji diistinbat dari al-Quran, Sunnah dan ijma’ sekalian ulama tanpa dapat dinafikan lagi bahkan penafian kepada kefardhuan yang wajib menjadi salah satu asbab kepada kekufuran setelah beriman. Firman Allah dalam surah al-Baqarah ayat 196 yang bermaksud, “dan sempurnakan ibadah haji dan umrah kerana Allah”.

Pelaksanaan ibadah haji melibatkan penglibatan semua aspek bermula dari aspek agama, pengurusan, ekonomi, pembangunan infrastruktur, perancangan bandar, psikologi, sosiologi, sains pemakanan, pengangkutan, komunikasi dan lain-lain aspek yang saling bergantung antara satu sama lain. Ini menjelaskan bahawa pensyariatan ini adalah satu program besar agama yang melibatkan aspek yang dinyatakan dan pelbagai pihak dan negara dalam dunia moden ini. Oleh yang demikian perbincangan bersifat intelektual berkaitan haji perlu disuburkan bukan hanya pada aspek hukum semata-mata tetapi perlu melebarkan horizonnya kepada secara melebar dan mendalam.

Ibadah Haji Menyuburkan Afektif Manusia

Pelaksanaan ibadah haji kalau dilihat pada sudut pandang pendidikan moden  membuktikan keunikan dan penggabungan prinsip pendidikan model yang sangat menarik untuk dibincangkan. Ini bermakna pelaksanaan ibadah ini kalau dilihat dari sudut pandang pendidikan mengandung penerapan falsafah dan nilai serta menjadi program lengkap pembangunan manusia sebagai manusia. Dari aspek tiga domain utama dalam pendidikan moden, pelaksanaan haji membentuk cakupan lengkap dan komprehensif.

Dari aspek afektif yang sering dibincangkan berkaitan emosi dan perasaan atau disebut sebagai domain atifiyyah sebenarnya juga mencakupi nilai dan penghayatan kontruktif yang mengaitkan penerimaan sesuatu prinsip dan pegangan. Seorang yang diberikan peluang menunaikan haji di Mekah al-Mukarramah sering digelar dhuyufurrahman atau tetamu Allah atau tetamu yang dimuliakan Allah. Ia melibatkan penghayatan prinsip yang mendalam dan penerapan nilai mulia seorang manusia. Ada tiga sentap yang perlukan perhatian iaitu (a) siapakah yang menjemputnya, (b) kedudukan tetamu dan (c) jemputan itu untuk apa?

Jemputan Siapa?

Mungkin ada yang tersentap dan ramai pula yang tidak merasainya. Ini menjadi satu cabaran dan ujian besar kepada yang bergelar dhuyufurrahman dan bakal dhuyufurrahman. Sebagai individu yang dijemput kita perlu menghayati bahawa pemergian kita dan perjalanan kita menunaikan haji atas jemputan Allah semata-mata, bukan kerana berharta kerana ramai lagi yang berharta tidak dijemput, bukan kerana sihat kerana ramai lagi yang lebih sihat tidak dijemput, bukan kerana luang masa kerana ramai lagi yang lapang tetapi tidak dijemput dan bukan kerana sampai giliran kuota Tabung Haji kerana jelas ramai yang sampai giliran dan berada dalam senarai kuota tidak juga dapat hadir sebagai tetamu Allah. Secara jelas seorang yang kakinya pada saat ini memijak bumi Mekah dan bakal memijak bumi Mekah perlu menghayati bahawa Allah telah menjemputnya.

Jemputan itu berlaku dalam pelbagai cara dan kaedah sama ada dalam jangkaan atau di luar jangkauan kebijaksanaan manusia. Ada yang mendapat jemputan kerana menjadi mahram bagi kakaknya atau ibunya, ada yang menjadi mahram kepada isterinya, ada yang dijemput dalam kapasiti sebagai petugas haji, ada yang dijemput dengan jemputan atau peruntukan Raja Salman sebagai Penguasa Dua Tanah Haram (Khadimul Haramain) dan lain-lain yang barangkali kalau disenaraikan maka ianya semua menjuruskan kepada satu noktah utama iaitu ini adalah jemputan Allah. Cara bagaimana dan kenapa dijemput bukanlah menjadi fokus utama yang perlu disembangkan siang dan malam tetapi “siapa” yang menjemput perlu difikirkan secara realistik di bawah tema keimanan kepada Allah.

Kedudukan tetamu

Kalau gelaran tetamu diberikan, maka tetamu pastinya akan terikat dengan tuan rumah atau yang menjemputnya. Tetamu perlu menjaga akhlaknya sebagai tetamu agar kemuliaan sebagai tetamu tidak dikotori. Jemaah haji adalah tetamu Allah, maka wahai para jemaah haji terimalah status kita sebagai tetamu dan jagalah tutur kata kita, perbuatan dan akhlak kita sebagai tetamu Allah.

Andainya kita menjadi tetamu pembesar, raja atau pemerintah sesebuah negara maka sudah pasti kita akan memastikan semua tingkah laku dan protokol dapat kita ikuti dengan terbaik. Sesungguhnya bergelar tetamu Allah adalah kebanggaan kita dan ianya juga adalah kemuliaan kepada kita maka jagalah dan berakhlaklah kita dengan akhlak yang layak bagi tetamu Allah di bumi permulaan syariat akhir zaman.

Adakah kita rela dilihat sebagai tetamu kurang bijak yang tidak menyedari kemuliaan yang diberikan kepada kita atau kita mahu memperlihatkan diri kita sebagai tetamu sombong yang dimuliakan tuan rumah, tetapi tanpa merasa segan dan malu melakukan perkara yang tidak disukai atau dimurkai. Atau kita ingin menjadi tetamu lupa diri yang merasa mulia kerana hanya bergelar tetamu! Mulia kita bukan kerana bertamu tetapi mulianya kita kerana kemuliaan dan keagongan yang menjemput.

Sebagai penjelasan lanjut, kalau kita menjadi tetamu perompak, adakah ianya memberikan kemuliaan kepada kita? Mulianya kita sebagai tetamu Allah (dhuyufurrahman) bukan kerana kita mulia tetapi yang menjemput itu Allah yang Mulia. Mulianya kita kerana Allah yang Maha Mulia yang menjemput kita. Mulianya kita kerana jemputan Allah bukan kerana kita terhormat maka Allah menjemput kita! Renungilah dengan hati yang luhur dan tulus serta merefleksikan diri agar kita menghayati siapa kita dan apa yang kita ada.

Matlamat Jemputan Ilahi

Lingkaran akhir mengutarakan motif dan matlamat jemputan Ilahi kepada kita sebagai tetamu Allah. Adakah kita dijemput untuk menjadi penderhaka yang tiap masa dan ketika melanggar Allah yang menjemput atau kita mendabik dada bahawa kita adalah termulia, lupa pada kekerdilan dan status hamba yang telah kita miliki sejak alam roh lagi.

Jemputan ini bermatlamatkan kepada penghayatan jiwa seorang hamba yang penuh kelemahan dan kekerdilan yang datang untuk membuktikan pengabdian diri kepada Rabbul Jalil dalam masa yang sama merasai kehebatan dan pemurahnya Allah kepada kita. Jemputan ini untuk membolehkan kita merasai pilihan dan kasih sayang Allah kepada kita semua. Ya Allah sesungguhnya kami datang dan saudara kami akan datang nanti untuk memenuhi jemputan dan panggilanMu. Ya Allah, kami datang dengan kemudahan rezeki, kesihatan dan keperluan lain yang Kau berikan kepada kami untuk merasai bahawa tiada kekuatan dan tiada kasih sayang kecuali hanya kekuatan dan kasih sayang dariMu sahaja. Sesungguhnya segala pujian kami hanya untuk Mu Ya Allah, segala nikmat dan segala kekuasaan sebenar-benarnya adalah millikMu Ya Allah.

Penulis adalah Dekan Fakulti Pendidikan Universiti Malaysia, yang kini sedang melaksanakan ibadah haji di bawah Program Jemputan Khaadimul Haramain Al-Syarefain tahun 2023 bersamaan 1444 Hijrah.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


LELAKI MAUT ELAK TAPIR MELINTAS

DUNGUN: Seorang pemuda maut selepas kereta dinaiki terbabit dalam kemalangan ketika mengelak seekor tapir yang melintas di Kilometer 98, Jalan Jerangau-Jabur dekat Bandar Al Muktaffi Billah Shah (AMBS), pagi tadi.

Menurut laporan, dalam kejadian jam 4.30 pagi, Mohd Norhakimin Mohd Fauzi, 26, yang tinggal di Taman Ehsan Ketengah Jaya, maut di tempat kejadian akibat parah di kepala.

Sementara rakannya, Muhammad Irfan Nazran Ibrahim, 22, yang memandu Perodua Viva tidak mengalami kecederaan.

Ketua Polis Daerah Dungun, Superintendan Baharudin Abdullah berkata, kedua-dua sahabat itu dalam perjalanan dari Ketengah Jaya ke Bandar AMBS.

Sebaik tiba di lokasi kejadian, beliau berkata, seekor tapir secara tiba-tiba melintas sebelum kereta cuba mengelak.

“Pemandu mengelak ke kiri jalan menyebabkan kereta terbabit terlanggar tiang elektrik sebelum terhumban ke dalam cerun.

“Mangsa yang juga peniaga kedai makan disahkan meninggal dunia di lokasi kejadian sebelum jenazah dibawa ke Bilik Forensik Hospital Dungun untuk tindakan lanjut,” katanya.

Katanya, kes disiasat mengikut seksyen 41 (1) Akta Pengangkutan Jalan APJ 1987. –AlHijrah Online


KERAJAAN TELITI SEMULA STRATEGI TANGANI COVID-19

MUAR: Kerajaan akan meneliti dan memperhalusi semula strategi dalam menangani pandemik COVID-19 susulan peningkatan kes yang dicatatkan setiap hari.

Perdana Menteri Tan Sri Muhyiddin Yassin berkata, langkah itu bagi mengenalpasti kelemahan yang perlu ditambah baik terutamanya melibatkan negeri yang merekodkan angka kes tinggi seperti di Lembah Klang.

“Kita akan bincang lagi dalam mesyuarat hari Isnin ini, khususnya di kawasan yang cukup terkesan sangat iaitu di Lembah Klang yang ada dua buah negeri iaitu Kuala Lumpur dan Selangor.

“Juga ada beberapa negeri lain yang kita lihat dia punya data ada menunjukkan peningkatan,” katanya kepada media selepas menyampaikan sumbangan makanan basah dan bakul prihatin negara di Kompleks Penghulu Mukim Sungai Raya, di sini.

Katanya Mesyuarat Khas Majlis Keselamatan Negara (MKN) pada Isnin depan akan turut menilai keperluan mempertingkatkan proses saringan dan pengesanan kontak rapat, mengenalpasti isu dalaman di Kementerian Kesihatan Malaysia (KKM) seperti soal kakitangan dan ubat-ubatan yang diperlukan dan sebagainya.

Mengulas lanjut, kerajaan juga telah memberi kuasa penuh kepada KKM khususnya jawatankuasa terlibat untuk melakukan apa langkah yang mendesak tanpa merujuk kepada kerajaan terutamanya melibatkan keperluan perbelanjaan.

Dalam pada itu ujarnya, kerajaan turut bersetuju membeli empat juta dos vaksin COVID-19 daripada pharmaniaga bagi menampung kelewatan bekalan dihantar oleh pembekal dan akan diagihkan segera ke negeri-negeri yang mengalami kekurangan bekalan.

Katanya, ketika ini sebahagian besar negeri sudah mencapai kadar vaksinasi yang baik dan bekalan vaksin disasarkan akan mencapai tahap tertinggi pada Ogos dan September ini seterusnya membolehkan sektor ekonomi dibuka lebih cepat. – AlHijrah Online


EDITOR BUKU DISYAKI HINA JATA NEGARA ‘LARI’ KE LUAR NEGARA

KUALA LUMPUR: Polis hari ini mengesahkan, editor buku kontroversi, “Rebirth: Reformasi, Resistance, And Hope In New Malaysia” telah melarikan diri ke luar negara. Ia berdasarkan semakan terhadap dokumen perjalanannya.

Buku berkenaan sebelum ini dikecam hebat kerana kulit bukunya memaparkan unsur-unsur yang disyaki menghina Jata Negara.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, lelaki warga tempatan itu didapati telah ke luar negara sejak 21 Januari lalu.

“Dia (editor) telah keluar Malaysia, namun kami tidak dapat memastikan keberadaan suspek serta lokasinya. Pihak JSJ telah menyenaraikannya sebagai Orang yang Dikehendaki dan akan ditangkap selepas dikesan,” katanya sebagai mana dipetik Bernama.

Huzir berkata, pihaknya juga akan bekerjasama dengan pihak berkuasa Interpol dan akan mengeluarkan notis merah andai suspek dikesan di mana-mana negara.

Polis sebelum ini telah merakam keterangan lapan daripada 28 penulis yang menyumbang artikel untuk buku berkenaan, manakala bakinya sedang diburu.

203 laporan polis diterima berhubung kes itu di seluruh negara. Kes akan disiasat mengikut Seksyen 5 Akta Lambang dan Nama 2016, Seksyen 4 (1) Akta Hasutan 1948 dan Seksyen 8 (1) Akta Mesin Cetak dan Penerbitan 1984 serta Seksyen 233 Akta Komunikasi dan Multimedia 1998.

Buku yang disunting penulis, Kean Wong itu memaparkan sebuah logo mirip Jata Negara dan disyaki mempunyai unsur penghinaan terhadap lambang kebesaran itu. – AlHijrah Online


TERENGGANU JOHAN SUKAN SEKOLAH-SEKOLAH AGAMA 2023

KUANTAN: Kontinjen Negeri Terengganu muncul johan keseluruhan Kejohanan Sukan Sekolah-Sekolah Menengah Agama Malaysia (KESSUMA) peringkat kebangsaan kali ke-22 tahun 2023.

Kejohanan bermula 4 hingga 8 september 2023 bertempat di Universiti Malaysia Pahang (UMP) dan Universiti Islam Antarabangsa Kuantan, Pahang.

Tahun ini, KESSUMA yang merupakan program tahunan anjuran Jabatan Kemajuan Islam Malaysia (JAKIM) menghimpunkan kontinjen dari 12 buah negeri membabitkan lebih 2,300 peserta.

JAKIM dalam catatan di Facebook memaklumkan, objektif program KESSUMA adalah untuk menerapkan nilai kesejahteraan dan kemuafakatan serta silaturahim antara pasukan sekolah-sekolah agama.

“Ia juga sebagai medan melahirkan pelajar-pelajar yang cergas fizikal dan cergas minda serta meningkatkan semangat kesukanan seterusnya melahirkan jaguh- jaguh sukan yang hebat di negara kita.

“Di samping itu, KESSUMA juga bertujuan menyantuni dan mengiktiraf kerjasama strategik antara JAKIM sebagai agensi yang bertanggungjawab dalam melaksana di peringkat kebangsaan sebagai lanjutan pertandingan di peringkat negeri,” kata JAKIM.

Menurut JAKIM peserta KESSUMA terdiri daripada pelajar-pelajar program KAFA dan Sekolah-Sekolah Menengah Agama yang bernaung di bawah Jawatankuasa Penyelarasan Pendidikan Islam Kebangsaan (JPPIK).

Majlis Penutupan KESSUMA berlangsung malam semalam dengan dihadiri Exco Komunikasi Dan Multimedia, Belia, Sukan Dan Badan-Badan Bukan Kerajaan Negeri Pahang Fadzli Mohd Kamal, Ketua Pengarah JAKIM Datuk Hakimah Mohd Yusoff dan Pengarah Jabatan Agama Islam Negeri Pahang Datuk Dr Zulkifle Ali Al-Hafiz. – AlHijrah Online


BAKAL JEMAAH HAJI MUSIM LEPAS DIBERIKAN KEUTAMAAN PADA 2022

KUALA LUMPUR: Bakal jemaah haji Malaysia yang menerima giliran pada 2020 akan diberikan keutamaan pada musim haji akan datang.

Pengarah Urusan Kumpulan dan Ketua Pegawai Eksekutif Lembaga Tabung Haji (TH), Datuk Seri Amrin Awaluddin berkata, mereka yang mendapat giliran pada 2020 yang diberi keutamaan sebelum ini untuk menunaikan ibadah haji pada tahun ini, bakal diberi keutamaan pada 2022.

Tambahnya, bagi bakal jemaah haji yang gilirannya pada tahun ini (2021), mereka turut diberi peluang pada tahun 2022 tertakluk kepada kekosongan kuota tahun semasa.

Semalam, Menteri di Jabatan Perdana Menteri (Hal Ehwal Agama), Senator Datuk Dr. Zulkifli Mohamad Al-Bakri memaklumkan Malaysia tidak akan menghantar jemaah haji bagi musim 1442H selepas Arab Saudi memutuskan ibadat haji hanya untuk warganegaranya dan penduduk negara lain yang telah berada dalam Arab Saudi sahaja.

Beliau mewakili kerajaan Malaysia akur serta menghormati keputusan yang dibuat kerajaan Arab Saudi.

Ujar Amrin, rakyat Malaysia yang bermastautin di Arab Saudi boleh memohon melalui Kementerian Haji dan Umrah Arab Saudi bagi menunaikan haji tahun ini.

Bagaimanapun ia tertakluk kepada kriteria pemilihan dan prosedur standard operasi (SOP) yang ditetapkan Kerajaan Arab Saudi.

Keputusan yang dibuat Arab Saudi jelas menunjukkan keprihatinannya dengan mengambil berat aspek keselamatan, kesihatan dan kesejahteraan umat Islam seluruh dunia ekoran penularan wabak COVID-19.

“TH amat berterima kasih kepada Kerajaan Arab Saudi yang sentiasa memberi kerjasama baik kepada Malaysia dan amat prihatin dalam urusan ibadat haji jemaah negara ini sejak dahulu,” katanya.

Dalam masa yang sama, TH menasihatkan umat Islam di Malaysia untuk tidak terpengaruh dengan mana-mana pihak yang menawarkan pakej haji dan badal haji bagi tahun ini.

TH juga memohon semua bakal jemaah haji untuk bersabar dan menerima keputusan itu dengan reda serta terus berdoa agar keadaan kembali pulih bagi membolehkan urusan haji diteruskan pada musim-musim hadapan.–AlHijrah Online


PN SETUJU ISMAIL SABRI CALON PM KE-9 DENGAN BERSYARAT – MUHYIDDIN

KUALA LUMPUR: Ahli Parlimen dari Perikatan Nasional (PN) sebulat suara mencalonkan bekas Timbalan Perdana Menteri Datuk Seri Ismail Sabri Yaakob sebagai calon Perdana Menteri ke-9 dengan bersyarat.

Pengerusi PN, Tan Sri Muhyiddin Yassin berkata sekiranya Ismail Sabri dilantik sebagai Perdana Menteri, beliau perlu memastikan ahli Jemaah Menteri yang bakal dilantik terdiri daripada mereka yang berintegriti, beramanah dan bebas daripada sebarang pertuduhan jenayah di mahkamah.

“Kerajaan di bawah pimpinan beliau juga mestilah meneruskan amalan menghormati prinsip pengasingan kuasa, melindungi kebebasan badan kehakiman dan menjunjung konsep Raja Berperlembagaan.

“Saya juga telah berunding dengan pimpinan parti GPS dan PBS yang membentuk kerajaan PN sebelum ini untuk mengambil ketetapan yang sama.

“Keputusan dibuat demi menjamin kesinambungan dasar-dasar kerajaan PN yang sedang menumpukan kepada usaha memerangi COVID-19 dan memulihkan negara sehingga tiba masa yang sesuai untuk diadakan Pilihan Raya Umum (PRU) bagi mengembalikan mandat kepada rakyat,” katanya dalam kenyataannya hari ini.

Jelas Muhyiddin, keputusan tersebut diambil kerana PN lebih mengutamakan kestabilan politik dan kesejahteraan rakyat berbanding politik dendam dalam persaingan merebut kuasa.

Ahli politik katanya mesti berjiwa besar apabila berhadapan dengan situasi krisis, demi kepentingan rakyat dan negara.

“Saya berharap proses pelantikan PM baharu dapat berjalan lancar dan dimuktamadkan dalam masa terdekat menurut kehendak Perlembagaan Persekutuan.

“Selaku Pengerusi PN, saya akan meneruskan khidmat bakti kepada rakyat dan mempersiapkan parti bagi menghadapi PRU ke-15 apabila tiba masanya,” katanya.–AlHijrah Online


NAHAS SEGAMAT: KERAJAAN JOHOR PASTIKAN REMAJA 15 TAHUN DIBERI RAWATAN TERBAIK

JOHOR BAHRU: Kerajaan Johor akan memastikan remaja lelaki yang terlibat dalam kemalangan jalan raya sehingga mengorbankan enam ahli keluarganya, mendapat rawatan yang terbaik di Hospital Segamat.

Pengerusi Jawatankuasa Kesihatan dan Perpaduan Negeri Johor Ling Tian Soon berkata Abdullah Amir Ruddin yang mengalami kecederaan teruk, ketika ini masih ditidurkan di Unit Rawatan Rapi (ICU) dan berada dalam keadaan stabil.

“Abdullah masih dalam pemantauan pasukan perubatan dan ditidurkan dalam ICU, kita lihat keadaannya juga adalah stabil, sama seperti sebelum ini.

“Kerajaan negeri akan memberi bantuan dari segala segi termasuk kos perubatan. Kita juga akan memastikan beliau mendapat rawatan yang terbaik,” katanya ketika diminta mengulas mengenai keadaan remaja terbabit.

Beliau berkata demikian kepada Bernama selepas merasmikan Majlis Penyerahan Peralatan Rondaan Skim Rondaan Sukarela (SRS) dan Bantuan Rahmah di Zon Pulai, di Taman Bukit Kempas, di sini malam tadi.

Ling turut menyeru kepada orang ramai, khususnya saudara dan komuniti untuk terus memberikan sokongan positif kepada abang sulung remaja terbabit, iaitu Abdul Rahman Amir Ruddin,19.

“Sebagai seorang abang, pastinya untuk berhadapan dengan cabaran seperti ini adalah tidak mudah. Jadi, saya menyeru sokongan positif terutama dari saudara dan komuniti terdekat, kerana beliau sangat-sangat memerlukannya,” katanya.

Kemalangan pada 1 Sept lepas di Kilometer 5, Jalan Segamat-Kuantan, telah mengorbankan bapa dan ibu mangsa iaitu Amir Ruddin Ismail, 46, dan Norahimah Noor Muhammad, 43.

Turut maut empat lagi adik-beradik mangsa, Fatimatulzahrah, 17, Seri Khadijah Aqilah, 13, Rufaidatul Asyariyah, 10, dan Muhammad Assyakrawi, 5, setelah kereta Perodua Alza yang mereka naiki bertembung dengan sebuah lori. — AlHijrah Online


AGONG PERKENAN ISYTIHAR DARURAT

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah perkenan cadangan pengisytiharan Proklamasi Darurat.

Datuk Pengelola Bijaya Diraja, Datuk Ahmad Fadil Shamsuddin berkata Perdana Menteri Tan Sri Muhyiddin Yassin telah menghadap Al-Sultan Abdullah semalam dan menyembah maklum keputusan Mesyuarat Jemaah Kabinet berkenaan cadangan pelaksanaan pengisytiharan Proklamasi Darurat sebagai langkah proaktif untuk membendung dan melandaikan kes positif COVID-19 harian yang telah mencecah empat angka secara berterusan sejak bulan Disember lalu.

“Setelah memperhalusi penjelasan Perdana Menteri dan sembah taklimat daripada Ketua Setiausaha Negara Tan Sri Mohd Zuki Ali; Peguam Negara Tan Sri Idrus Harun, Ketua Pengarah Kesihatan Tan Sri Dr. Noor Hisham Abdullah; Pengerusi Suruhanjaya Pilihan Raya Datuk Abdul Ghani Salleh, Ketua Polis Negara Tan Sri Abdul Hamid Bador dan Panglima Angkatan Tentera Tan Sri Haji Affendi Buang, maka Al-Sultan Abdullah berpandangan bahawa penularan wabak COVID-19 di negara ini berada di tahap yang amat kritikal dan adanya keperluan pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan.

“Perlu dimaklumkan bahawa perkenan ini juga telah mengambil kira rundingan Seri Paduka Baginda dengan Raja-Raja Melayu,” kata Ahmad Fadil menerusi kenyataan hari ini.

Tambah beliau perkenan itu turut mengambil kira keselamatan diri rakyat dan kepentingan negara dan juga berdasarkan statistik semasa COVID-19, khususnya kekangan kemudahan-kemudahan logistik mengikut negeri-negeri yang telah dipersembahkan semasa sesi taklimat tersebut.

“Seri Paduka Baginda turut memberi perkenan untuk tempoh pelaksanaan darurat ini sehingga 1 Ogos, 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

“Al-Sultan Abdullah turut berkenan terhadap cadangan Kerajaan bagi pembentukan satu Jawatankuasa Bebas yang akan dianggotai oleh ahli-ahli parlimen kerajaan dan pembangkang serta pakar-pakar kesihatan dan yang berkait.

“Jawatankuasa Bebas ini akan mengesyorkan kepada Seri Paduka Baginda sekiranya pelaksanaan darurat ini dapat ditamatkan lebih awal,” kata Ahmad Fadil.

Tambahnya, Al-Sultan Abdullah menasihati rakyat supaya bertenang, tabah dan cekal menghadapi pelaksanaan darurat ini dan Perintah Kawalan Pergerakan (PKP) demi keselamatan dan kepentingan bersama.

Seri Paduka Baginda juga turut menyeru rakyat jelata untuk bersama berdisiplin mematuhi Prosedur Operasi Standard (SOP) dan semua perintah yang telah ditetapkan oleh kerajaan dan agensi-agensi kerajaan yang berkaitan semasa pelaksanaan darurat dan PKP. – AlHijrah Online


BANTU-BANTU MSIA SERAH 20K TOPENG MUKA, 1K KAMPIT BERAS KEPADA JAWI FOODBANK

SERI KEMBANGAN: Bantu-Bantu Malaysia hari ini menyerahkan sumbangan 1,000 kampit beras 5kg dan 20,000 topeng muka kepada JAWI Foodbank untuk diagihkan kepada kelompok terjejas akibat COVID-19.

Sumbangan itu diserahkan Pengasas Country Heights Holdings Berhad, Tan Sri Lee Kim Yew kepada Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri pada majlis penyerahan di Hotel Palace of The Golden Horses di sini hari ini.

Bantu-Bantu Malaysia adalah inisiatif sosial Country Heights Holdings Berhad untuk membantu kelompok terjejas akibat COVID-19.

Jabatan Agama Islam Wilayah Persekutuan (JAWI) dalam kenyataannya hari ini berkata sumbangan itu akan diagihkan kepada golongan asnaf dan masyarakat yang terkesan sepanjang tempoh Perintah Kawalan Pergerakan (PKP) di bawah inisiatif #Musaadah Covid19.

Sejak 18 Mac lalu, JAWI Food Bank mengagihkan makanan siap dimasak berjumlah 66,755 pek bernilai RM 551,870 dan barangan keperluan asas kepada petugas barisan hadapan dan golongan terkesan tanpa mengira latar belakang termasuk bukan warga negara dan masyarakat bukan Islam.

Turut hadir pada majlis penyerahan sumbangan itu adalah Pengarah JAWI, Mohd Ajib Ismail.

“Semua sumbangan dan agihan ini adalah lambang keperihatinan dan semangat kesatuan dan keharmonian masyarakat Malaysia dalam mengharungi tempoh getir yang sedang melanda negara,” kata kenyataan itu. — AlHijrah Online


KAD DISKAUN KHAS MENU RAHMAH TAWAR DISKAUN SEHINGGA 40 PERATUS KEPADA PENGUSAHA

KUALA LUMPUR:  Kerajaan hari ini memperkenalkan Kad Diskaun Khas Menu Rahmah yang menawarkan diskaun sehingga 40 peratus kepada pengusaha Menu Rahmah bagi membeli barangan keperluan perniagaan.

Pemangku Menteri Perdagangan Dalam Negeri dan Kos Sara Hidup Datuk Armizan Mohd Ali berkata menerusi kad itu, pengusaha  boleh mendapatkan barangan di enam pasar raya yang telah menjalin kerjasama dengan kementerian.

“Kerajaan berterima kasih kepada pengusaha yang menawarkan Menu Rahmah khusus kepada kumpulan yang memerlukan dengan kadar RM5 ke bawah.

“Sebab itu kita fikir bentuk galakan yang boleh diberikan kepada pengusaha yang sama-sama membantu kerajaan menangani kos sara hidup dan oleh demikian kita perkenalkan Kad Diskaun Khas ini,” katanya.

Beliau berkata demikian pada pelancaran Kad Diskaun Khas itu yang turut dihadiri Timbalan Menteri  Perdagangan Dalam Negeri dan Kos Sara Hidup Fuziah Salleh.

Armizan berkata enam pasar raya terlibat adalah AEON Big, Econsave, Giant, Lotus’s, Mydin dan NSK.

Sehingga kini, beliau berkata sebanyak 2,849 premis berdaftar menawarkan Menu Rahmah dan berharap lebih banyak pihak akan turut serta dalam inisiatif itu.

Antara barangan diskaun yang ditawarkan kepada pengusaha Menu Rahmah yang telah diluluskan penyertaannya adalah  barangan mentah seperti ayam, bawang dan barang asas lain bagi membantu mereka mengurangkan kos penyediaan makanan.

Inisiatif Menu Rahmah dilancarkan bekas Menteri Perdagangan Dalam Negeri dan Kos Sara Hidup, Allahyarham Datuk Seri Salahuddin Ayub pada 31 Jan lepas  bagi membantu mengurangkan beban hidup rakyat terutamanya golongan kurang berkemampuan.

Menerusi program itu, restoran atau kafe yang mengambil bahagian menjual sajian atau menu pada harga RM5.–AlHijrah Online


IBU, ANAK MAUT DALAM KEMALANGAN

BENTONG: Seorang ibu bersama anaknya maut dalam kemalangan tiga buah kenderaan di Kilometer 41, Lebuhraya Kuala Lumpur-Karak, dekat sini, awal pagi tadi.

Ketua Polis Daerah Bentong, Superintendan Zaiham Mohd Kahar berkata, kemalangan pada jam 1.30 pagi itu melibatkan dua buah kereta dan sebuah treler.

Beliau berkata, siasatan mendapati kemalangan berlaku ketika pemandu Honda dalam perjalanan dari Kuala Lumpur ke Terengganu.

“Sampai di tempat kejadian, pemandu Honda dipercayai telah hilang kawalan lalu melanggar treler yang berada di lorong kiri.”

“Pemandu Honda kemudian berpusing masuk ke lorong kanan sebelum datang pemandu Proton dari arah belakang yang tidak sempat membrek lalu melanggarnya,” katanya dalam satu kenyataan hari ini.

Akibat kemalangan itu, dua penumpang kereta Honda iaitu seorang ibu dan anak perempuannya berusia 52 dan 28 tahun disahkan meninggal dunia di lokasi akibat parah di kepala.

“Mangsa lain yang terlibat mengalami kecederaan dan dibawa ke Hospital Bentong bagi menerima rawatan,” katanya.

Kes disiasat dibawah Seksyen 41(1) Akta Pengangkutan Jalan 1987.-AlHijrah Online


1 MAUT, 1 PARAH DALAM NAHAS MOTOSIKAL BERTEMBUNG

KEPALA BATAS: Seorang lelaki maut sementara seorang lagi parah selepas motosikal yang ditunggang masing-masing bertembung di Jalan Permatang Bertam, di sini pagi tadi.

Ketua Polis Daerah Seberang Perai Utara ACP Mohd Radzi Ahmad berkata, mangsa berusia 40 tahun disahkan meninggal dunia di tempat kejadian selepas mengalami kecederaan parah di bahagian kepala.

“Mangsa yang dalam perjalanan pulang dari tempat kerja di Perai dipercayai memotong sebuah kenderaan yang berada di hadapannya sebelum bertembung dengan sebuah lagi motosikal yang ditunggang remaja berusia 18 tahun.

“Pertembungan itu menyebabkan kedua-duanya terjatuh ke dalam longkang dan masing-masing mengalami kecederaan parah di bahagian kepala dan mangsa yang mengalami kecederaan parah dihantar ke Hospital Kepala Batas (HKB) untuk rawatan.

“Mangsa yang maut juga dihantar ke hospital sama bagi proses bedah siasat,” katanya dalam satu kenyataan.

Tambahnya siasatan dijalankan mengikut Seksyen 41 (1) Akta Pengangkutan Jalan (APJ) 1987.–AlHijrah Online


SIDANG MEDIA PKP TIDAK LAGI DIBUAT SETIAP HARI

KUALA LUMPUR: Sidang media harian Perintah Kawalan Pergerakan dikendalikan Menteri Kanan (Keselamatan) Datuk Seri Ismail Sabri Yaakob tidak lagi akan dilakukan setiap hari.

Ismail berkata bermula esok sidang media itu hanya akan dilakukan tiga kali seminggu iaitu pada Isnin, Rabu dan Jumaat.

“Ingin saya maklumkan hari ini hari terakhir saya bersiaran secara langsung setiap hari. Hari ini juga hari terakhir saya bersiaran pada hujung minggu. Mungkin selepas ini tiada lagi lah baju batik warna warni,” kata Ismail pada sidang media harian Perintah Kawalan Pergerakan Pemulihan (PKPP) di Putrajaya.

Beliau merakamkan ucapan terima kasih kepada semua petugas barisan hadapan, pengamal media dan lain-lain pihak yang telah berusaha memerangi pendemik Covid-19.

“Kepada semua rakyat Malaysia, yang patuh Prosedur Operasi Standard (SOP) setiap masa, terima kasih saya ucapkan atas kerjasama dan sokongan anda,” katanya.

Ismail mengingatkan semua pihak untuk tidak leka dengan kelonggaran ketika tempoh PKPP dan kekal mengamalkan kawalan kendiri serta penjarakan sosial. – AlHijrah Online/ Zaim Zamani


SUAMI ISTERI DIREMAN TERLIBAT KES ROGOL ANAK TIRI

JASIN: Seorang pengawal keselamatan ditahan reman bagi membantu siasatan kes rogol remaja perempuan berusia 16 tahun yang merupakan anak tirinya sejak tiga tahun lalu.

Isteri kepada suspek turut direman bagi membantu siasatan atas dakwaan bersubahat menyembunyikan perbuatan suspek terhadap anak kandungnya.

Ketua Polis Daerah Jasin Deputi Supt Ahmad Jamil Radzi berkata, terdahulu pihaknya menerima laporan berkenaan kes rogol ke atas seorang remaja perempuan pada 6 April lalu.

“Bertindak atas maklumat, tangkapan telah dilakukan ke atas bapa tiri dan ibu kandung mangsa yang berusia 36 dan 40 tahun.

“Suspek ditahan sekitar jam 9.30 malam tadi sebaik mereka tiba dari Sabah di Lapangan Terbang Antarabangsa Kuala Lumpur (KLIA 2), Sepang, Selangor,” katanya dalam satu kenyataan hari ini.

Terdahulu, Mahkamah Majistret Ayer Keroh telah membenarkan permohonan reman selama tujuh hari bermula hari ini sehingga Sabtu depan.

Kes disiasat mengikut Seksyen 375B Kanun Keseksaan dan Seksyen 109 kanun sama, katanya.

Sebelum ini, media tempatan melaporkan seorang remaja perempuan hilang dari rumahnya di Jasin namun ditemui semula dalam keadaan selamat di Perak, Rabu lalu selepas lebih dua minggu dilaporkan hilang.—AlHijrah Online


BAYI PEREMPUAN BERTALI PUSAT DITEMUI DI WAKAF TEPI JALAN

KUALA TERENGGANU: Seorang bayi perempuan dipercayai baru lahir ditemukan di sebuah wakaf di tepi jalan raya di Kampung Tayor, Sungai Tong, di sini, tengah malam semalam.

Ketua Polis Daerah Setiu DSPR Afandi Hussin berkata, bayi itu ditemui oleh dua orang pemuda yang sedang memberhentikan kereta untuk menyejukkan enjin kenderaan di tepi jalan, kira-kira jam 12.45 tengah malam.

“Saksi telah terdengar suara tangisan yang pada awalnya disangka suara kucing namun setelah dilihat secara dekat ia adalah bayi.

“Namun mereka terus melarikan diri kerana ketakutan dan menyangkakan diganggu makhlus halus,” katanya.

Afandi berkata, bagaimanapun dua pemuda tersebut kembali semula ke lokasi kejadian pada jam 6 pagi Selasa, dan mendapati bayi itu masih berada di situ.

Bayi yang hanya beralaskan kain tudung itu ditemukan di lokasi lebih kurang satu kilometer dari kawasan penempatan penduduk.

Ketika ditemui bayi itu dalam keadaan kesejukan, mempunyai kesan darah dan masih bertali pusat.

Katanya, pemuda tersebut membawa pulang bayi berkenaan ke rumah anggota keluarga rakan mereka sebelum melaporkan perkara tersebut kepada polis.

Bayi seberat tiga kilogram itu dipercayai dilahirkan dalam tempoh beberapa jam sebelum ditemukan dan tidak mengalami sebarang kecederaan.

“Bayi tersebut telah dirujuk ke Hospital Sultanah Nur Zahirah, Kuala Terengganu untuk tindakan susulan dan kes disiasat di bawah Seksyen 317 Kanun Keseksaan,” katanya.—AlHijrah Online


REMAJA OKU MAUT DIPANAH PETIR KETIKA BERMAIN BOLA SEPAK

PAPAR: Seorang remaja kurang upaya (OKU) maut manakala rakannya kritikal selepas dipanah petir ketika bermain bola sepak di Padang Pekan Papar.

Dalam kejadian jam 3.55 petang itu, mangsa Muhammad Zulqilfie Redzwan berusia 13 tahun telah disahkan meninggal dunia oleh petugas perubatan di lokasi kejadian.

Jurucakap Pusat Gerakan Operasi (PGO), Jabatan Bomba dan Penyelamat Malaysia (JBPM) Sabah berkata, sepasukan anggota dan jentera dari Balai Bomba dan Penyelamat (BBP) Papar digerakkan ke lokasi kejadian sejurus menerima panggilan berhubung kejadian yang berlaku sekitar jam 4 petang itu.

“Pasukan EMRS memberi rawatan awal pada mangsa yang cedera dan menyerahkan kepada pihak kementerian Kesihatan (KKM) untuk dihantar ke Hospital Papar.”

“Seorang lagi mangsa bagaimanapun meninggal dunia di tempat kejadian,” menurutnya lagi.

Mayat mangsa diserahkan kepada pihak polis untuk tindakan lanjut. -Alhijrah Online


KALIMAH ALLAH KHUSUS BAGI UMAT ISLAM – SULTAN JOHOR

JOHOR: Sultan Johor, Sultan Ibrahim Sultan Iskandar bertitah agar Kerajaan Persekutuan meneruskan rayuan bagi prosiding berkenaan isu penggunaan kalimah Allah dalam penganut agama bukan Islam.

Baginda bimbang ianya boleh menimbulkan perbalahan serta persepsi yang kurang elok terhadap keharmonian Bangsa Johor yang hidup bermuafakat dalam satu negeri.

Tegas Sultan Johor, kalimah ‘Allah’ merupakan nama yang khusus kepada Tuhan yang disembah oleh umat Islam.

“Nama Allah ini diberi oleh diri-Nya, bukan berasal daripada mana-mana akar kata, tetapi kata nama khas yang merujuk kepada Allah, Tuhan Yang Maha Esa, Tuhan yang disembah oleh umat Islam,” dalam kenyataan yang dikeluarkan, hari ini.

Titah baginda, keputusan atau penghakiman yang berkaitan dengan sensitiviti umat Islam serta kesepakatan hidup berbilang kaum dan agama perlu diambil kira dengan teliti.

Sebelum ini, kerajaan Johor mewartakan fatwa pada 4 Jun 2009 bahawa penggunaan kalimah Allah dalam kalangan orang bukan Islam adalah tidak diharuskan, tidak dibenarkan malah ditegah serta dilarang.

“Fatwa ini bermaksud penggunaan kalimah Allah oleh orang bukan Islam yang tidak bertepatan dengan maksud yang sebenarnya sebagaimana ajaran agama Islam adalah sama sekali tidak boleh dan tidak dibenarkan,” titah baginda.

Tambahnya, negeri Johor menetapkan Enakmen Kawalan dan Sekatan Pengembangan Agama-Agama Bukan Islam 1991 dimana melarang penggunaan kalimah-kalimah yang dikhususkan secara eksklusif untuk umat Islam.

Enakmen tersebut turut memperuntukkan penggunaan kalimah yang khusus tidak boleh digunakan oleh orang bukan Islam kecuali dalam keadaan-keadaan yang dibenarkan perundangan.

Bagaimanapun, baginda selaku Ketua Agama Islam Johor mengarahkan Majlis Agama Islam Negeri Johor bagi mengambil tindakan yang perlu dan wajar bagi menyokong usaha rayuan tersebut.—AlHijrah Online


LANTIKAN TPM BUKAN KEISTIMEWAAN, SEBALIKNYA AMANAH DAN TANGGUNGJAWAB BERAT – ISMAIL SABRI

KUALA LUMPUR: Menteri Pertahanan, Datuk Seri Ismail Sabri Yaakob menyifatkan pelantikannya sebagai Timbalan Perdana Menteri bukan satu keistimewaan.

Sebaliknya kata beliau ia merupakan amanah dan tanggungjawab yang berat khususnya dalam menghadapi pandemik COVID-19 serta usaha menjayakan Pelan Pemulihan Negara (PPN).

Beliau yang dilantik sebagai Timbalan Perdana Menteri hari ini menzahirkan ucapan penghargaan kepada Perdana Menteri, Tan Sri Muhyiddin Yassin atas kepercayaan yang diberikan.

“Pada masa yang sama, saya ingin menzahirkan rasa terima kasih atas sokongan Presiden UMNO, Datuk Seri Dr. Ahmad Zahid Hamidi dan seluruh kepimpinan parti.

“Terima kasih juga kepada Ahli-Ahli Parlimen, pemimpin-pemimpin parti politik dan seluruh rakyat Malaysia. Ini merupakan amanah yang perlu digalas dengan ikhlas dan jujur demi kestabilan politik, ekonomi dan kemakmuran negara,” katanya dalam kenyataan hari ini.

Beliau dalam pada itu berdoa agar semua pihak tanpa mengira agama, bangsa dan fahaman politik dapat bersama-sama membawa Malaysia mencapai masa depan yang lebih cemerlang. — AlHijrah Online


AHLI PARLIMEN YANG DIKUARANTIN PERLU PAKAI PPE KE DEWAN RAKYAT

KUALA LUMPUR: Ahli Parlimen yang diarahkan untuk menjalani perintah Pengawasan dan Pemerhatian di Rumah (HSO) dibenarkan hadir ke persidangan Dewan Rakyat namun perlu mematuhi prosedur operasi standard (SOP) yang ketat termasuk mengenakan pakaian perlindungan diri (PPE).

Media melaporkan ketika ini tiga Ahli Parlimen sedang dikuarantin iaitu Menteri Kesihatan Datuk Seri Dr Adham Baba; Menteri Sumber Manusia Datuk Seri M. Saravanan; dan P. Prabakaran (PH-Batu).

Yang Dipertua Dewan Rakyat, Datuk Azhar Azizan Harun berkata, Ahli Parlimen berkenaan akan dibawa menaiki ambulans dan sejurus tiba di Parlimen akan ditempatkan di bilik khas.

“Saya difahamkan pagi ini terdapat tiga orang meminta kebenaran datang (Parlimen). Kalau mereka ingin mengundi perlu memakai PPE dan akan masuk melalui pintu Galeri Awam Dewan Rakyat.

“Undi akan diambil daripada mereka dan penghitung serta pemerhati terpaksa memakai pelindung muka,” katanya.

Tambah Azhar, selepas mengundi, Ahli Parlimen terlibat perlu meninggalkan Galeri Awam bagi mengehadkan pendedahan dengan semua orang di Parlimen.

Beliau berkata demikian selepas Ahli Parlimen Bandar Kuching, Dr Kelvin Yii Lee Wuen membangkitkan isu kehadiran Ahli Parlimen yang sedang menjalani kuarantin ke Dewan Rakyat.

Dalam pada itu, Azhar juga menegaskan beliau tidak mengubah SOP tetapi pematuhan itu ditentukan oleh Kementerian Kesihatan (KKM) serta Ketua Pengarah Kesihatan Tan Sri Dr Noor Hisham Abdullah. — AlHijrah Online


14 MAYAT DITEMUKAN DI LOKASI NAHAS PESAWAT NEPAL

KATHMANDU: Empat belas mayat ditemukan di lokasi nahas pesawat penumpang Nepal di kawasan berbukit terpencil di daerah Mustang Nepal, lapor Xinhua, memetik Pihak Berkuasa Penerbangan Awam Nepal pada Isnin.

“Empat belas mayat ditemukan di lokasi tetapi identiti mereka masih belum didedahkan,” kata agensi penerbangan itu dalam satu kenyataan.

Pesawat Twin Otter itu membawa 19 penumpang dan tiga anak kapal apabila terputus hubungan pada pagi  Ahad, beberapa minit setelah berlepas dari bandar Pokhara, Nepal menuju ke bandar pergunungan Jomsom di daerah Mustang. Empat warga India dan dua warga Jerman turut berada di dalam pesawat itu.

Keadaan cuaca buruk menyukarkan operasi mencari dan menyelamat yang diketuai oleh Tentera Nepal.

Pasukan penyelamat dengan 11 anggota berada di lokasi nahas untuk mencari mayat mangsa, dan disebabkan keadaan cuaca buruk tiada pasukan lain dapat terbang ke lokasi, ketua pegawai daerah Mustang Netra Prasad Sharma memberitahu Xinhua.

“Kawasan itu mendung sehingga mengganggu jarak penglihatan,” katanya.–AlHijrah Online


GARIS PANDUAN SOLAT JEMAAH KETIKA COVID-19 BERDASARKAN IJTIHAD, PANDANGAN ULAMA

IPOH: Garis panduan solat berjemaah di masjid dan surau ketika Perintah Kawalan Pergerakan Pemulihan (PKPP) dibuat bersandarkan ijtihad atau pandangan ulama.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, persoalan berhubung pelaksanaan solat jemaah ketika PKPP juga telah dijelaskan dalam buku ‘Soal Jawab Fiqh COVID-19’ yang dihasilkan pada Jun lalu.

“Sebenarnya ini telah dibahaskan oleh para ulama. Jadi ada perkara-perkara yang kita nampak macam bercanggah tetapi semuanya ijtihad-ijtihad ulama.

“Kami telah adakan satu buku Fiqh COVID-19, dalam itu kita perjelaskan beberapa isu-isu baru dan terkini berkenaan agama yang kita ambil daripada pandangan muzakarah Majlis Fatwa Kebangsaan, muzakarah negeri dan seumpamanya bahkan di peringkat antarabangsa,” katanya kepada media selepas merasmikan Nadwah Penyelarasan Sekretariat Pertubuhan Bukan Kerajaan (NGO) Dakwah Islam Perak bertemakan ‘Jaringan Dakwah Pengislah Ummah’ di Ipoh hari ini.

Zulkifli berkata demikian ketika diminta mengulas penularan video seorang pendakwah terkenal tanah air yang mempersoalkan pelaksanaan kelaziman baharu yang didakwa bercanggah dengan Islam.

Ujar Zulkifli, kerajaan sentiasa melihat daripada pelbagai sudut dalam menentukan kaedah yang sesuai dalam kelaziman baharu.

Jelas beliau, setiap keputusan yang dibuat akan merujuk kepada kaedah fiqh yang melibatkan kepentingan umum.

Tambahnya, beliau kini dalam proses menyiapkan edisi kedua ‘Soal Jawab Fiqh COVID-19’ dengan penambahan persoalan yang memerlukan penjelasan.


BAKAR AL-QURAN, KEDUTAAN MALAYSIA DI SWEDEN KELUAR AMARAN PERJALANAN

KUALA LUMPUR: Kedutaan Malaysia di Sweden mengeluarkan amaran perjalanan untuk rakyat Malaysia yang tinggal atau melawat negara itu sebagai tindak balas terhadap peningkatan amaran keganasan ke tahap kedua tertinggi baru-baru ini.

Keputusan itu susulan rentetan penghinaan umum terhadap al-Quran, yang telah mencetuskan protes di pelbagai negara Islam dan ancaman daripada kumpulan militan.

Kedutaan melalui nasihat yang disediakan dalam akaun twitternya, menasihatkan rakyat Malaysia supaya berhati-hati dan sentiasa berwaspada pada sepanjang masa. Sekiranya berlaku kecemasan, individu digesa untuk menghubungi talian 112 untuk mendapatkan bantuan.

“Rakyat Malaysia juga dinasihatkan untuk mendaftar dengan Kedutaan Malaysia di Stockholm bagi memudahkan perkhidmatan komunikasi dan konsular,” katanya.

Kedutaan Besar Malaysia di Stockholm boleh dihubungi di talian berikut: Alamat: Karlavagen 37, 114 31 Stockholm, Sweden, Telefon: + 46 8440 8400/+46 73 536 9152 atau E-mel: mwstockholm@kln.gov.my.

Media antarabangsa telah melaporkan bahawa Perkhidmatan Keselamatan Sweden, yang dikenali sebagai SAPO, menaikkan “tahap ancaman keganasan” kepada peringkat tinggi iaitu keempat daripada lima tahap, buat kali pertama sejak 2016.

Tindakan itu mencerminkan kebimbangan Sweden bahawa pembakaran al-Quran secara berulang pada tahun ini oleh segelintir aktivis anti-Islam telah menjadikan negara Scandinavia itu sebagai sasaran utama pelampau Islam. — AlHijrah Online


MENTERI KABINET DIARAH JALANI UJIAN CALITAN COVID-19

PUTRAJAYA: Susulan dua menteri disahkan positif COVID-19, semua menteri Kabinet telah diarahkan untuk membuat ujian saringan COVID-19.

Menurut Menteri Kesihatan Datuk Seri Dr Adham Baba, tindakan ini merupakan langkah pencegahan dan pengawalan wabak tersebut dalam kalangan menteri-menteri Kabinet.

“Dalam penilaian risiko, di dalam kit ujian RT-PCR, kami ada CT-Value iaitu Cycle Threshold (CT) value, yang boleh kami tentukan hari atau masa sebelum mereka berjangkit,” katanya selepas majlis menandatangani perjanjian persefahaman antara Persatuan Kebajikan Ronald McDonald Malaysia (RMHC Malaysia) dan Kementerian Kesihatan (KKM), di sini hari ini.

Dr Adham memaklumkan bahawa akan ada petugas perubatan kesihatan awam akan menilai sama ada menteri Kabinet akan diarahkan untuk menjalani kuarantin atau boleh meneruskan jadual mereka seperti biasa.

Tambahnya, penilaian risiko akan dibuat Pejabat Kesihatan Daerah (PKD) Putrajaya dan mereka akan mengeluarkan garis panduan kepada jemaah menteri terlibat bagi langkah susulan.

“Penilaian risiko dibuat oleh pasukan petugas perubatan yang pakar dalam kesihatan awam dan mereka akan menilai risiko bagaimana penularan itu berlaku dan bila. Kami akan tahu bila bermula jangkitan itu dan dia (pakar perubatan) akan memberikan panduan,” katanya.

Terdahulu, dua menteri Kabinet iaitu Menteri di Jabatan Perdana Menteri (Ekonomi) Datuk Seri Mustapa Mohamed dan Menteri Pembangunan Wanita, Keluarga dan Masyarakat Datuk Seri Rina Mohd Harun, telah disahkan positif COVID-19.—AlHijrah Online


P.PINANG TIADA HALANGAN SOLAT AIDILFITI DI KAWASAN TERBUKA

GEORGE TOWN: Kerajaan negeri Pulau Pinang tidak menghalang mana-mana pihak yang mahu menganjurkan solat sunat Aidilfitri di kawasan lapang atau terbuka di negeri ini dengan syarat penganjur mesti memastikan keselamatan dan keselesaan para jemaah.

Timbalan Ketua Menteri I, Datuk Ahmad Zakiyuddin Abdul Rahman, berkata malah Majlis Agama Islam Negeri Pulau Pinang (MAINPP) juga tiada masalah untuk meluluskan permohonan jika terdapat pihak yang mahu menganjurkan solat di dalam dewan.

“Kita ada masjid-masjid yang selesa untuk tunaikan solat hari raya, kalau ada pihak nak anjurkan (solat di tempat lapang) mereka perlu pastikan keselamatan dan keselesaan jemaah.

“Kemudahan sedia ada di masjid dan surau-surau di negeri ini adalah lebih baik digunakan untuk menunaikan solat hari raya. Lebih baik kalau dianjurkan ditempat-tempat biasa kita gunakan, yang tidak perlu buat lebih persediaan” katanya kepada pemberita, di sini, hari ini.

Beliau berkata demikian ketika diminta mengulas berhubung terdapat beberapa negeri seperti Perlis yang menggalakkan solat Hari Raya Aidilfitri untuk dilaksanakan di kawasan lapang.

Sementara itu, Ahmad Zakiyuddin, yang juga Yang Dipertua MAINPP, berkata ketika ini masih belum terdapat keperluan untuk melaksanakan solat sunat Istisqa susulan cuaca panas yang dijangka berpanjangan sehingga Ogos ini.

Katanya, solat sunat itu selalunya akan laksanakan ketika musim kemarau panjang, pada masa ini masih diperingkat awal musim panas.

Media sebelum ini melaporkan pada awal bulan ini, kapasiti dua empangan di Pulau Pinang iaitu Empangan Teluk Bahang dan Empangan Air Itam merosot sehingga kira-kira 50 peratus susulan taburan hujan yang rendah di kawasan berkenaan.

Sehingga 13 April lepas, Empangan Air Itam sebelum ini merekodkan 82.5 peratus dan menurun kepada 49.5 peratus manakala Empangan Teluk Bahang pula daripada 64 peratus kepada 50.7 peratus. –AlHijrah Online


ZULKIFLI LAWAT HARUSSANI

IPOH: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri yang kini dalam lawatan kerjanya ke Perak sempat meluangkan masa menziarahi Mufti Perak, Tan Sri Harussani Zakaria.

Menurut ciapan di Twitter rasmi Zulkifli, ziarah tersebut dilakukannya di rumah mufti Perak dan beliau juga sempat bertemu isteri serta ahli keluarga Harussani.

Bulan lalu Harussani diserang strok namun keadaannya kini dilaporkan semakin pulih.

Zulkifli mengajak orang ramai mendoakan kesihatan Harussani agar kembali sihat seperti biasa. — AlHijrah Online.


PONTENG SOLAT JUMAAT DAPAT ‘SURAT CINTA’

KUALA TERENGGANU: Awas kepada lelaki yang tidak menunaikan solat Jumaat sehingga tiga kali berturut-turut, anda mungkin akan dapat ‘surat cinta’ daripada penguat kuasa Jabatan Hal Ehwal Agama Terengganu (JHEAT).

Exco Pelaksanaan Syariah, Pendidikan dan Pengajian Tinggi Terengganu, Satiful Bahri Mamat berkata, pihaknya kini dalam proses untuk melantik penguatkuasa sukarelawan yang terdiri daripada golongan wanita untuk membuat pemantauan.

Menurutnya, penguatkuasa wanita ini akan bertindak memantau dan seterusnya tindakan susulan dengan menghantar surat akan dibuat sekiranya individu yang terlibat didapati tidak menunaikan kewajipannya.

“Dalam soal ini, JHEAT tidak akan sewenang-wenangnya menahan seseorang. Kita akan buat siasatan menyeluruh terlebih dahulu dan sekiranya kita dapati individu itu tidak menunaikan solat Jumaat sebanyak tiga kali berturut-turut.

“Hasil daripada pemantauan ini, kita akan hantar surat dan bagi nasihat tetapi jika mereka ini masih berdegil, kita akan ambil tindakan,” katanya ketika ditemui pada Sidang Dewan Undangan Negeri (DUN) di Wisma Darul Iman di sini hari ini.

Mengulas lanjut, Satiful berkata, pihaknya menjangkakan pelaksanaan itu akan dibuat bermula awal tahun depan dan pihaknya kini sudah selesai pelantikan penguat kuasa sukarelawan di Dungun dan Kemamam, dan akan disusuli ke daerah lain.

Katanya, kerajaan negeri tidak mahu menghukum sebaliknya mahu membantu dan rasa kasihan apabila mereka di soal di akhirat kelak selain ia adalah tanggungjawab.

“Tak kira ‘lembut’ atau tidak, asalkan orang lelaki kena pergi solat Jumaat. Jika mereka musafir, tidak jadi isu.

“Walaupun mereka ini berada di rumah, ‘lembut’ atau tidak, asalkan lelaki anggota JHEAT boleh menahan mereka hasil aduan dan risikan dijalankan.

“Ini bukan macam isu tidak puasa yang makan di tempat awam. Kalau orang lelaki berada di rumah waktu solat Jumaat, itu bermaksud mereka tak pergi solat dan mereka boleh ditahan mengikut peruntukan mengikut Seksyen 16 Enakmen Kesalahan Jenayah Syariah (Takzir) Terengganu Pindaan 2016,” katanya.

Operasi Ponteng Solat Jumaat yang dilaksanakan JHEAT dalam tempoh dua bulan bermula Julai lalu berjaya menahan hampir 30 lelaki dalam operasi berasingan di sekitar negeri ini.

Seorang lelaki telah didenda RM2,600 di Mahkamah Rendah Syariah Kuala Terengganu kerana tidak menunaikan solat Jumaat pada April lalu, manakala empat lagi mengaku tidak bersalah atas kesalahan sama.

Sementara itu, ketika diminta mengulas tentang had umur minimum berkahwin bagi orang Islam di Terengganu, Satiful Bahri berkata, ia masih kekal pada umur 18 tahun bagi lelaki dan 16 tahun bagi perempuan seperti yang ditetapkan dalam Seksyen 8 Enakmen Undang-Undang Keluarga Islam (Terengganu) 2017.

“Perkahwinan bawah umur di Terengganu hanyalah kes terpencil dan kita masih mengekalkan (enakmen) yang sedia ada. Enakmen berkaitan perkahwinan adalah bidang kuasa syariah yang diletakkan di bawah pejabat agama negeri masing-masing,” katanya. — SINAR HARIAN


KERAJAAN KOMITED MARTABAT INSTITUSI ISLAM

SEREMBAN : Kerajaan Persekutuan amat serius dan komited dalam usaha memartabatkan lagi syiar Islam di negara ini dengan menyediakan pelbagai bantuan, kata Timbalan Ketua Pengarah (Operasi) Jabatan Kemajuan Islam Malaysia (JAKIM) Datuk Paimuzi Yahya.Mengambil contoh Negeri Sembilan, beliau berkata sebanyak 29 institusi pendidikan Islam di negeri ini menerima bantuan daripada kerajaan membabitkan jumlah RM2.7 juta, tahun ini.

“Ini membabitkan 25 buah pusat tahfiz berdaftar dengan nilai bantuan berjumlah RM2.4 juta manakala selebihnya disalurkan kepada empat buah sekolah pondok di negeri ini,” katanya kepada pemberita selepas majlis pelancaran Program Rahmah Peringkat Negeri Sembilan di sini, hari ini.

Majlis tersebut disempurnakan Yang Dipertua Dewan Undangan Negeri (DUN) Datuk Zulkefly Mohamad Omar dan turut dihadiri Pengarah Jabatan Hal Ehwal Agama Islam Negeri Sembilan Mohd Zaidi Ramli.Ia turut dihadiri 2,000 orang yang terdiri daripada ketua jabatan, pegawai kerajaan, pemimpin masyarakat, guru Kelas Al-Quran dan Fardu Ain (KAFA) serta pengetua dan mudir institusi tahfiz dan pondok dari seluruh negeri ini. — BERNAMA


AMARAN HUJAN BERTERUSAN DI TERENGGANU, PAHANG, JOHOR DAN KELANTAN SEHINGGA KHAMIS

KUALA LUMPUR: Jabatan Meteorologi (MetMalaysia) hari ini mengeluarkan amaran hujan berterusan di Terengganu, Pahang, Johor dan Kelantan yang dijangka berlaku sehingga esok.

MetMalaysia dalam kenyataan berkata hujan lebat berterusan (peringkat buruk) diramalkan berlaku di Terengganu melibatkan kawasan Hulu Terengganu, Marang, Dungun dan Kemaman; Kuantan, Pekan dan Rompin di Pahang; serta Kluang, Mersing, Kulai, Kota Tinggi dan Johor Bahru di Johor.

Hujan berterusan (peringkat waspada) pula dijangka berlaku di Kelantan; Terengganu (Besut, Setiu, Kuala Nerus dan Kuala Terengganu); Pahang (Jerantut dan Maran) serta Johor (Segamat, Batu Pahat dan Pontian).

MetMalaysia turut meramalkan hujan berterusan dijangka berlaku di Sarawak melibatkan kawasan Kuching, Serian, Samarahan, Sri Aman, Betong, Sarikei, Sibu, Mukah, Miri (Subis, Beluru, Miri dan Marudi) dan Limbang dari Jumaat hingga Sabtu ini.

Hujan berterusan juga dijangka berlaku di Sabah melibatkan kawasan pedalaman (Sipitang, Kuala Penyu dan Beaufort), Pantai Barat, Sandakan (Telupid, Kinabatangan, Beluran dan Sandakan) dan Kudat, serta Wilayah Persekutuan Labuan dari Jumaat hingga Isnin ini.  — AlHijrah Online


RIBUT PABUK, OMBAK HAMPIR 5 METER

Laut bergelora dan ombak mencapai ketinggian lebih 4.5 meter memaksa amaran dikeluarkan kepada orang ramai supaya tidak melakukan sebarang aktiviti di pantai dan laut sekitar Terengganu.

Ia bagi mengelak kejadian tidak diingini ekoran ribut tropika Pabuk yang melanda negeri berkenaan ketika ini.

Amaran cuaca buruk dikeluarkan Jabatan Meteorologi Malaysia semalam melaporkan ribut tropika Pabuk berada di kedudukan 6.1°N, 104.5°E.

Ia bergerak 15km sejam menuju Barat Laut menghampiri Segenting Kra.

Keadaan itu mencetus hujan lebat dan angin kencang sehingga 60km sejam.


UNDI AWAL, HUJAN LEBAT DIRAMAL PETANG ESOK

KUALA KANGSAR, 17 Jun – Pengundi pada pilihan raya kecil (PRK) Parlimen Kuala Kangsar dinasihat melaksanakan tanggungjawab mereka pada sebelah pagi esok berikutan hujan lebat diramalkan berlaku di kawasan itu pada sebelah petang.

Pengarah Suruhanjaya Pilihan Raya (SPR) Perak Ahmad Adli Abdullah yang memberikan nasihat itu berkata ini berdasarkan maklumat daripada Jabatan Meteorologi Malaysia (JMM).

“Hujan lebat mungkin menjejaskan mereka yang layak mengundi untuk menunaikan tanggungjawab mereka,” katanya kepada Bernama.

Menurut kenyataan yang dikeluarkan Pusat Operasi Cuaca dan Geofizik Nasional JMM, hujan dan ribut petir dijangka melanda satu dua tempat di kawasan pedalaman Selangor dan Perak pada lewat petang esok.

Sebanyak 32,632 daripada 32,949 pemilih berdaftar layak mengundi esok bagi memilih wakil rakyat mereka dalam PRK Parlimen Kuala Kangsar. Sebanyak 312 merupakan pengundi awal dan lima lagi ialah pengundi tidak hadir.

Sebanyak 23 pusat mengundi dengan 21 daripadanya adalah sekolah, manakala dua lagi dewan orang ramai akan dibuka mulai pukul 8 pagi hingga 5 petang.

PRK itu diadakan berikutan kematian Anggota Parlimennya Datuk Wan Mohammad Khair-il Anuar Wan Ahmad dalam nahas helikopter di Sebuyau, Sarawak pada 5 Mei lepas. PRK itu menyaksikan pertandingan empat penjuru antara calon Barisan Nasional (BN) Datin Mastura Mohd Yazid, Dr Najihatussalehah Ahmad (PAS), Prof Dr Ahmad Termizi (Parti Amanah Negara) dan calon Bebas, Izat Bukhary Ismail Bukhary.

BERNAMA


14 PEMANCING, EMPAT KRU DISELAMATKAN BOT NELAYAN

LANGKAWI: Semua 14 pemancing dan empat kru yang dilapor hilang selepas bot yang dinaiki mereka dikhuatiri karam dipercayai dipukul ribut di sini, hari ini, dilaporkan selamat.

Perkara itu disahkan Agensi Penguatkuasaan Maritim Malaysia (Maritim Malaysia) Kedah dan Perlis dan memaklumkan pasukan mencari dan menyelamat (SAR) masih dalam usaha menyelamatkan semua mangsa.

“Kapal KM Tenggol dan Bot Penyelamat 5 milik Maritim Malaysia dalam pelayaran ke kedudukan bot nelayan yang dilaporkan menyelamatkan mangsa.

“Kita masih dalam usaha menyelamat,” menurut satu kenyataan yang dikeluarkan APMM Kedah dan Perlis.

Media sebelum ini melaporkan dalam kejadian 2 petang hari ini, bot terbabit dikhuatiri karam pada kedudukan 9.4 batu nautika Barat Pulau Beras Basah di sini dan dilaporkan membawa kumpulan pemancing dari Banting, Selangor dan Kuala Lumpur.

Menurut pasukan SAR, menerusi sektor operasi yang diperluaskan dari lima hingga 10 batu nautika, mereka menemui beberapa objek terapung termasuk tong ikan, tin biskut dan gabus dipercayai milik bot berkenaan. –AlHijrah Online


EMPAT BARANGAN KEPERLUAN TERMASUK AYAM TURUN HARGA MULAI ESOK

BUKIT MERTAJAM: Empat barangan keperluan iaitu ayam, telur ayam, kacang panjang dan sawi akan mengalami penurunan harga di seluruh negara bermula esok hingga 4 Februari depan.

Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata, empat barangan berkenaan adalah sebahagian daripada 12 jenis barangan yang termaktub di bawah Skim Harga Maksimum Keluarga Malaysia (SHMKM).

Azman berkata, pelarasan harga baru dibuat dengan mengambil kira situasi dan lokaliti setempat dan pihaknya berharap tiada isu kenaikan harga berlaku dalam tempoh kawalan tersebut.

“Mulai esok akan terdapat harga baru untuk SHMKM dengan mengambil kira situasi dan lokaliti.

“Jadi terdapat empat jenis barang yang terlibat dengan pelarasan harga semula iaitu telur, ayam dan dua jenis sayuran iaitu sawi dan kacang panjang, inshallah esok pengunjung akan menikmati harga baru yang akan berkuatkuasa 1 Januari 2022 hingga 4 Februari 2022,” katanya.

Azman berkata, sebanyak 25,897 premis diperiksa dengan 85 kes diambil di bawah penguatkuasaan SHMKM sejak ia dilancarkan 7 Disember hingga semalam.

Sebanyak RM20,000 kompaun telah dikeluarkan sepanjang ops berkenaan membabitkan kesalahan menjual barangan terkawal melebihi harga maksimum serta tidak meletakkan tanda harga.

Beliau berkata demikian selepas walkabout BTS dan SHMMP di Pasaraya Mydin di Bukit Mertajam, Pulau Pinang hari ini. –AlHijrah Online


PM ARAH JEMAAH MENTERI AMBIL SERIUS TEGURAN LAPORAN KETUA AUDIT NEGARA 2021

PUTRAJAYA: Perdana Menteri Datuk Seri Anwar Ibrahim mengarahkan Jemaah Menteri untuk mengambil serius dan meneliti setiap teguran Laporan Ketua Audit Negara 2021 tentang soal perbelanjaan, ketirisan yang tidak menepati syarat serta peraturan.

Dalam sidang media selepas mempengerusikan mesyuarat Kabinet di sini hari ini, Anwar berkata mesyuarat Kabinet hari ini telah meneliti laporan tersebut namun memilih tidak mengumumkannya untuk memberi ruang kepada badan-badan di bawah kementerian untuk menjawab.

“Untuk kali ini, saya minta supaya Jemaah Menteri melihat secara serius teguran-teguran ini supaya tidak berulang kerana laporan Ketua Audit Negara memberikan syor-syor tetapi kesilapan atau keterlanjuran yang sama itu diteruskan tahun demi tahun,” katanya.

Anwar berkata Jabatan Audit Negara akan mengumumkan laporan itu pada waktu yang sesuai dan dibentangkan dalam sidang Parlimen akan datang.

Beliau berkata laporan sedemikian penting kerana mengesan kesilapan yang sama seperti kurang pengawasan, membiarkan ketirisan dan menyerahkan kepada syarikat-syarikat yang tidak mengikut peraturan.

Anwar berkata laporan audit itu merujuk kepada beberapa kejadian dan masalah tertentu tetapi tidak semestinya berkaitan rasuah kerana ia bukan dalam bidang kecekapan pihak audit sebaliknya lebih kepada tujuan untuk mengenal pasti masalah.

Beliau berkata menjadi tanggungjawab kementerian untuk meneliti laporan audit dan memanggil agensi terbabit untuk mendapatkan penjelasan serta menentukan sama ada tindakan atau laporan lanjut perlu dibuat.

“Setiap kementerian mesti mengambil tanggungjawab untuk meneliti kritikan terhadap kementerian, walaupun ini berlaku pada masa lalu, namun ia bagi mengingatkan kepada penjawat awam mengenai tanggungjawab mereka untuk mengekalkan integriti dan kecekapan di tempat kerja,” katanya.

Sementara itu, Anwar berkata penjawat awam boleh membuat teguran kepada menteri atau pegawai atasan melalui saluran yang betul dan secara bersemuka dan bukan menerusi kenyataan media.

“Nak tegur kita ada mekanisme, pertemuan-pertemuan saban hari ada. Ada mesyuarat post-cab, dia boleh kemukakan pandangan dan kalau dia rasa agak menyinggung mungkin boleh jumpa secara berasingan,” katanya.

Memberikan contoh, Anwar berkata beliau mengingatkan Ketua Setiausaha Negara Tan Sri Mohd Zuki Ali untuk memberi nasihat kepadanya sekiranya arahan beliau tidak mengikut peraturan.

“Ini barulah kita kerja secara berpasukan. Jadi, dia juga harus terima kenyataan bahawa keterlanjuran mereka kita juga harus tegur, jika tidak budaya rasa takut maknanya bila ada pelanggaran dia diam,” katanya.–AlHijrah Online


SULTAN SELANGOR LARANG AKTIVITI LGBT DI SELANGOR

KUALA LUMPUR: Sultan Selangor Sultan Sharafuddin Idris Shah tidak memperkenankan sebarang aktiviti atau perhimpunan bagi mempertahankan serta menuntut hak-hak daripada kumpulan lesbian, gay, biseksual dan transgender (LGBT) di Selangor.

Titah baginda yang dipetik menerusi khutbah Jumaat negeri Selangor semalam, semua umat Islam tidak boleh melibatkan diri secara langsung mahupun tidak langsung terhadap aktiviti mempromosi atau kumpulan yang melibatkan kumpulan tersebut.

Dalam khutbah tersebut turut menyatakan, perbuatan mana-mana individu atau kumpulan yang menyatakan sokongan terhadap hak asasi LGBT adalah haram, malah Tindakan yang menyokong kepada kemungkaran boleh merosakkan akidah.

“Pengamal-pengamal LGBT dan yang mempertahankannya hendaklah kembali bertaubat, menyesal dan tidak mengulangi perbuatan haramnya. Kecenderungan seks songsang adalah tabiat yang boleh diubah melalui mujahadah nafsu yang berterusan,” katanya.

Sementara itu, khutbah tersebut turut mengingatkan umat Islam diwajibkan untuk menjauhi fahaman dan pemikiran liberalisme selaras dengan keputusan Jawatankuasa Fatwa Negeri Selangor.

Jawatankuasa itu turut menyatakan Sisters in Islam (SIS) dan mana-mana individu, pertubuhan atau institusi yang berpegang kepada fahaman liberalisme dan pluralisme agama adalah sesat dan menyeleweng daripada ajaran Islam.

“Orang Islam yang beriman dan bertakwa wajib menolak LGBT dan menolak kumpulan liberal yang mendokong tabiat songsang ini,” dalam khutbah tersebut.—AlHijrah Online


WAKTU SOLAT SUBUH BERUBAH MULAI ESOK

SHAH ALAM: Waktu solat Subuh bagi seluruh kawasan negeri Selangor berubah dengan tambahan masa selama lapan minit dari waktu semasa.

Jabatan Agama Islam Selangor (JAIS) dalam satu kenyataan berkata, perubahan itu dibuat hasil kajian kecerahan langit waktu Subuh yang dilakukan oleh Jabatan Kemajuan Islam Malaysia (Jakim) bersama penyelidik Universiti Malaya (UM).

Katanya, perubahan itu hendaklah dibuat mulai waktu solat Subuh esok.

“Perkara ini telah dibentangkan dalam Mesyuarat Jawatankuasa Muzakarah Majlis Kebangsaan bagi Hal Ehwal Agama Islam Malaysia (MKI) dan diperkenankan oleh Sultan Selangor, Sultan Sharafuddin Idris Shah pada hari ini untuk dikuatkuasakan bagi negeri Selangor,” kata kenyataan itu.


PROSES CUCI TONG BERISI SISA KIMIA PUNCA SUNGAI AUR BERTUKAR BIRU

SHAH ALAM: Kegiatan haram sebuah premis menjalankan proses mencuci tong-tong terpakai dipercayai berisi sisa kimia, sehingga menyebabkan Sungai Aur, Klang, dekat sini bertukar biru, dibongkar Jabatan Alam Sekitar (JAS) Selangor, semalam.

Pengarah JAS Selangor Nor Aziah Jaafar berkata operasi berakhir 8 malam itu dijalankan bersama penguat kuasa Majlis Perbandaran Klang (MPK) dan Polis Diraja Malaysia (PDRM) menemukan ratusan tong terpakai.

“Kami menemui ratusan tong terpakai yang tersedia untuk dicuci di satu ruang terbuka dan aliran air berwarna biru turut ditemui di longkang di luar premis sehingga ke longkang besar berhampiran.

“Kegiatan mencuci tong-tong terpakai berisi sisa kimia yang dikategorikan sebagai buangan terjadual dengan kod SW409 itu dijalankan tanpa sebarang kelulusan JAS,” katanya dalam satu kenyataan hari ini.

Beliau berkata premis itu telah dikenakan notis Penahanan Operasi Kelengkapan (POK) mengikut Seksyen 38(1)(a) Akta Kualiti Alam Sekeliling 1974 bagi menghentikan pencemaran dan sehingga siasatan lanjut selesai dijalankan.

Seorang lelaki berumur lewat 40an turut ditahan bagi membantu siasatan dan kes itu disiasat mengikut Seksyen 34A, Seksyen 34B, Seksyen 25, Seksyen 18 dan Seksyen 19 Akta Kualiti Alam Sekeliling, 1974.

“Sementara itu, kompaun keseluruhan bernilai RM500,000 dikeluarkan atas pelbagai kesalahan di bawah Peraturan-Peraturan Kualiti Alam Sekeliling (Buangan Terjadual) 2005.

“Beberapa sampel air berwarna dan sisa buangan terjadual berkaitan kes akan dihantar ke Jabatan Kimia Malaysia (JKM) untuk analisis lanjut,” katanya.

Beliau berkata JAS Selangor memandang serius kesalahan yang dilakukan mengikut Akta Kualiti Alam Sekeliling 1974 dan peraturan-peraturan di bawahnya.


QARI PAPAR, QARIAH KOTA KINABALU MUNCUL JUARA TILAWAH AL-QURAN SABAH

TAWAU: Guru sebuah sekolah rendah agama Hamdi Yusop dan Nur Faten Izzati Rablin seorang guru Kelas al-Quran dan Fardu Ain (KAFA) masing-masing muncul johan qari dan qariah Majlis Tilawah dan Menghafaz Al-Quran Peringkat Negeri Sabah 1443H/2022M di sini malam tadi.

Hamdi yang mewakili daerah Papar dan Nur Faten Izzati mewakili daerah Kota Kinabalu masing-masing menerima hadiah wang tunai RM10,000 berserta piala dan sijil penyertaan selain hadiah iringan termasuk pakej mengerjakan haji.

Yang Dipertua Negeri Sabah Tun Juhar Mahiruddin menyampaikan hadiah kepada pemenang pada majlis yang berlangsung di Dewan Masyarakat Tawau di sini yang turut dihadiri isteri Toh Puan Norlidah RM Jasni dan Ketua Menteri Sabah Datuk Seri Hajiji Noor.

Hamdi yang memperoleh 89.3 peratus markah mengatasi qari dari Putatan iaitu Nashraf Ideen Nahar yang mendapat 89 peratus markah, manakala Zunaidi Misdaranai mewakili Kota Kinabalu memperoleh 85.8 peratus markah di tempat ketiga.

Nur Faten Izzati yang mendapat 88 peratus markah mengatasi qariah Nabilah Syafawati Sapari dari Nabawan memperoleh 80 peratus markah manakala wakil Putatan iaitu Pangiran Dayang Saliah Awang Salleh di tempat ketiga dengan 78.6 peratus markah.

Hamdi juga diumum sebagai Johan Terbaik keseluruhan membawa pulang hadiah wang tunai RM1,000 dan piala iringan.

Hamdi dan Nur Faten Izzati bakal mewakili negeri Sabah pada Majlis Tilawah Al-Quran Peringkat Kebangsaan tahun ini yang dijadual diadakan di Johor pada Jun.

Sementara itu, Juhar ketika berucap menangguhkan majlis itu berkata negara memerlukan masyarakat yang bersemangat untuk maju, bukan sahaja dari segi teknikal tetapi turut digabungkan dengan nilai-nilai ubudiah dan keusahawanan.

“Dalam kerangka ini, saya amat mengalu-alukan usaha pihak kerajaan mewujudkan sekolah bersepadu yang menyatukan pendidikan agama dan akademik secara seimbang.

“Demikian juga penekanan yang diberikan kepada subjek sains dan teknologi, kejuruteraan dan matematik di samping pendidikan dan latihan teknikal dan vokasional,” katanya.

Menurutnya, perkara itu penting kerana ketaatan kepada ajaran agama dan penguasaan terhadap kedua-duanya menjadi tunjang utama bagi mengupaya generasi hari ini memain peranan yang proaktif, kreatif, inovatif dan berdaya saing sekali gus dapat menyumbang kepada perkembangan ekonomi global pada masa hadapan. – AlHijrah Online


PENDATANG YAHUDI SERBU MASJID AL-AQSA

JERUSALEM: Pendatang Yahudi menyerbu halaman Masjid Al-Aqsa di Baitulmaqdis Timur sambil dikawal ketat polis Israel pada Ahad, lapor Agensi Anadolu.

Anggota polis mula dikerah mengelilingi Masjid Qibla dan tidak membenarkan rakyat Palestin yang berada di dalam masjid, untuk keluar.

Pendatang Yahudi kemudiannya diberi kawalan keselamatan ketat ketika memasuki Masjid Al-Aqsa.

Terdahulu, polis Israel tidak membenarkan golongan belia Palestin memasuki kompleks Masjid Al-Aqsa untuk menunaikan solat subuh.

Warga Palestin yang tidak dibenarkan masuk menunaikan solat subuh di luar masjid.

Ketegangan memuncak di seluruh wilayah Palestin selepas tentera Israel menyerbu kompleks Masjid Al-Aqsa di Baitulmaqdis Timur dan mengusir jemaah secara paksa pada Selasa dan Rabu.–AlHijrah Online


VAKSINASI KEPADA REMAJA AKAN DIPERLUAS – KKM

KUALA LUMPUR: Vaksinasi kepada remaja akan diperluas setelah jumlah populasi dewasa lengkap vaksin di setiap negeri mencapai 80 peratus dan ke atas.

Perkara itu dimaklumkan Kementerian Kesihatan Malaysia (KKM) menerusi satu ciapan di Twitter.

Vaksinasi remaja kini mula dilaksanakan di Sarawak dengan diberikan kepada remaja berusia 16 dan 17 tahun serta remaja 12 hingga 15 tahun yang berkomorbid.

Kumpulan tersebut akan menerima suntikan vaksin COVID-19 jenis Pfizer secara berperingkat bermula hari ini.

“Vaksinasi bagi remaja berusia 12 hingga 15 tahun yang sihat di Sarawak dijadualkan bermula pada penghujung September 2021 bergantung kepada stok bekalan yang akan diterima.

“Sarawak mensasarkan remaja 16 dan 17 tahun akan lengkap vaksinasi sebelum sesi persekolahan bermula pada 3 Oktober 2021,” dalam satu infografik yang dikongsi KKM.

Sementara itu, Jawatankuasa Khas Jaminan Akses Bekalan Vaksin COVID-19 (JKJAV) melaporkan sejumlah 69.9 peratus populasi dewasa lengkap vaksinasi manakala 88.9 peratus telah menerima sekurang-kurangnya satu dos vaksin.

Bagi populasi keseluruhan, Malaysia mencatatkan 49.9 peratus sudah lengkap divaksin manakala 63.7 peratus menerima sekurang-kurangnya satu dos vaksin.—AlHijrah Online


DUA LELAKI TERBUNUH BERBALAS TEMBAKAN DENGAN POLIS

KUALA TERENGGANU: Dua lelaki yang disyaki terlibat dalam kes dadah dan jenayah, terbunuh dalam kejadian tembak-menembak dengan pihak polis di Kampung Simpang Tokku, di sini pagi tadi.

Timbalan Ketua Polis Terengganu SAC Wan Rukman Wan Hassan berkata dalam insiden kira-kira 11.30 pagi tadi, kedua-dua lelaki itu yang menaiki kereta Honda Civic kuning, melarikan diri ketika ditahan pasukan polis daripada Jabatan Siasatan Jenayah (JSJ) Ibu Pejabat Polis Kontinjen (IPK) Terengganu dan JSJ Bukit Aman yang sedang melakukan rondaan Ops Kesan.

“Apabila pihak polis meminta suspek memberhentikan kenderaan, suspek telah melarikan diri dengan kenderaan tersebut. Apabila sampai di satu kawasan daripada Wakaf Beruas ke Persimpangan Tok Ku, polis berjaya menghalang mereka dan secara tiba-tiba, salah seorang daripada mereka melepaskan satu das tembakan ke arah polis,” katanya ketika ditemui pemberita di lokasi kejadian hari ini.

Wan Rukman berkata susulan itu pihaknya terpaksa membalas tembakan ke arah kedua-dua lelaki berkenaan, sebelum seorang daripada mereka melarikan diri dan bersembunyi di sebuah rumah kosong berhampiran.

Katanya, suspek yang melarikan diri itu berjaya dikepung, namun dia enggan menyerah diri menyebabkan polis mengambil tindakan memasuki rumah tersebut.

“Semasa di dalam rumah, suspek telah melepaskan satu das tembakan. Nasib baik terkena penghadang atau shield yang dibawa polis dan di situlah berlaku satu lagi kejadian tembak-menembak antara polis dan suspek,” katanya.

Wan Rukman berkata lelaki itu terbunuh di dalam rumah tersebut manakala seorang lagi rakannya maut dalam kenderaan dinaikinya.

Beliau berkata kedua-dua suspek dipercayai warga tempatan dan maklumat lanjut mengenai mereka masih disiasat.

Katanya, tiada anggota polis mengalami kecederaan dalam insiden tersebut.–AlHijrah Online


HUKUM PENGAMBILAN VAKSIN HARUS – MUFTI WP

PUTRAJAYA: Pejabat Mufti Wilayah Persekutuan (PMWP) bersetuju mengguna pakai resolusi Muzakarah Jawatankuasa Fatwa Majlis Kebangsaan Bagi Hal Ehwal Ugama Islam (MKI) bahawa hukum penggunaan vaksin COVID-19 adalah harus dan wajib diambil golongan yang ditetapkan kerajaan.

Menurut kenyataan Mufti Wilayah Persekutuan, Datuk Dr Luqman Haji Abdullah, PMWP menzahirkan sokongan sepenuhnya pelaksanaan Program Imunisasi COVID-19 Kebangsaan yang dijangka bermula penghujung Februari ini.

“Dari aspek kepenggunaan pula, katanya hukum harus itu turut diputuskan selepas mengambil kira pendirian tegas  kerajaan bahawa hanya vaksin yang telah dikenal pasti statusnya sebagai halal dan tayyiban sahaja yang akan digunakan sepanjang pelaksanaan Program Imunisasi COVID-19 Kebangsaan ini,” dalam kenyataan tersebut.

Tambahnya, keputusan tersebut diperoleh dalam Mesyuarat Jawatankuasa Perundingan Hukum Syarak Wilayah Persekutuan pada Khamis lepas susulan timbulnya kekeliruan dalam kalangan masyarakat mengenai pengambilan vaksin tersebut.

Dalam masa yang sama, PMWP menyeru seluruh umat Islam di negara ini khususnya di Wilayah Persekutuan untuk menghormati fatwa yang telah diputuskan berhubung pengambilan vaksin itu.

“Keputusan dibuat setelah melalui pelbagai proses perbincangan bersama pihak berautoriti dalam bidang masing-masing.

“Ini merupakan salah satu usaha pihak kerajaan memastikan Malaysia berjaya mengharungi krisis COVID-19 dengan lebih efisien,” katanya.

Mengulas lanjut, Dr Luqman mengajak umat Islam untuk menjadikan fatwa yang ditetapkan sebagai rujukan utama khususnya bagi mendukung usaha pemimpin negara untuk memerangi pandemik ini dengan lebih berkesan.—AlHijrah Online


ANJUR KUMPULAN WANG KUTU DI FACEBOOK, PENJUAL NASI LEMAK BERDEPAN HUKUMAN PENJARA

KUANTAN: Seorang penjual nasi lemak hari ini disaman di Mahkamah Sesyen Kuantan atas pertuduhan menganjurkan kumpulan wang kutu kepada lima individu dengan menggunakan laman sosial Facebook dua tahun lalu.

Norjaimah Kamarudin, 36, yang merupakan Orang Kena Saman (OKS) bagaimanapun mengaku tidak bersalah selepas pertuduhan dibacakan di hadapan Hakim Siti Aminah Ghazali.

Ibu kepada tiga anak itu disaman kerana menganjurkan kumpulan wang kutu kepada lima individu yang tidak dikenali dengan setiap peserta dikehendaki membayar sejumlah wang tunai kepada kumpulan tersebut yang mana aktiviti itu tidak dibenarkan di bawah Akta (Larangan) Kumpulan Wang Kutu 1971 (Akta 28).

Perbuatan itu didakwa dilakukan di rumahnya di Taman Guar Perahu 2, Kubang Semang, Pulau Pinang antara bulan Januari hingga Ogos 2018 lalu.

Dia disaman mengikut Seksyen 3 Akta (larangan) Kumpulan Wang 1971.

Sabit kesalahan boleh dipenjara tidak lebih 10 tahun atau denda tidak melebihi RM500,000 atau kedua-duanya sekali.

Sebelum itu, Pegawai Pendakwa Suruhanjaya Syarikat Malaysia (SSM), Mohd Iqbal Mohd Yusoff memohon supaya mahkamah membenarkan tawaran ikat jamin terhadap Nor Jaimah.

Permohonan itu atas alasan hukuman yang diperuntukkan di bawah kesalahan ini adalah tinggi.

Bagaimanapun, peguam OKS, Gunamalar Joorindanjn membantahnya atas alasan anak guamnya bukan dituduh dalam kes jenayah.

Gunamalar turut memohon mahkamah membenarkan kes ini dipindahkan ke Mahkamah Butterworth, Pulau Pinang kerana kebanyakan saksi berada di negeri terbabit.

Hakim Siti Aminah kemudiannya memutuskan tidak membenarkan sebarang ikat jamin.

Sebutan semula kes 29 September depan. — AlHijrah Online


Trump iktiraf Bukit Golan milik Israel

WASHINGTON, 26 Mac – Presiden
Amerika Syarikat (AS) Donald Trump semalam menandatangani deklarasi mengiktiraf
Bukit Golan sebagai milik Israel.

Bertempat di Rumah Putih, Perdana
Menteri Israel, Benjamin Netanyahu yang menyaksikan Trump menandatangani
pengiktirafan tersebut turut memuji tindakan presiden AS itu.

“Keputusan mengiktiraf kedaulatan Israel di Bukit Golan merupakan detik yang amat bersejarah,” kata Netanyahu yang berada di Washington bagi menghadiri persidangan Jawatankuasa Hal Ehwal Awam Israel – AS (AIPAC).

Sementara itu, Presiden Trump
berkata, keputusan mengiktiraf Bukit Golan sebagai milik Israel seharusnya
dilakukan sejak dahulu lagi.

Dalam pada itu, jurucakap Menteri
Luar Rusia, Maria Zakharova menegaskan, deklarasi yang ditandatangani Trump itu
bertentangan dengan prosedur antarabangsa dan hanya akan menimbulkan ketegangan
di Timur Tengah.

Sinar Harian memetik laporan AFP
menyebutkan Menteri Luar Turki, Mevlut Cavusoglu turut mengkritik tindakan
Trump yang seolah – olah memberi ‘hadiah’ buat Netanyahu yang bakal menghadapi
pilihan raya pada 9 April depan.

Terdahulu, wilayah Bukit Golan
dirampas rejim Israel dari Syria ketika Perang Enam Hari pada 1967.


WARGA EMAS TERTEKAN PEDAL MINYAK, KERETA REMPUH KEDAI SERBANEKA STESEN MINYAK

MELAKA: Seorang warga emas cedera ringan selepas kereta dipandunya merempuh kedai serbaneka di stesen minyak Jalan Bukit Rambai di sini malam tadi.

Ketua Polis Daerah Melaka Tengah ACP Christopher Patit berkata dalam kejadian kira-kira 7 malam itu, mangsa Jaafar Yusof, 69, baru sahaja selesai membuat pengisian minyak di stesen pam terbabit sebelum tertekan pedal minyak ketika memasuki gear D.

“Ia menyebabkan kereta jenis Hyundai Sonata dipandunya terbabas dan melanggar kedai tersebut menyebabkan lima panel gelas kaca pecah, manakala lelaki yang bekerja sebagai pesawah itu cedera ringan di kaki dan tiada kecederaan pada orang awam,” katanya dalam satu kenyataan di sini hari ini.

Kes disiasat mengikut Seksyen 43(1) Akta Pengangkutan Jalan 1987.–AlHijrah Online


SAKSI KEMALANGAN MAUT DI SUKE DIMINTA TAMPIL BERI MAKLUMAT

KUALA LUMPUR: Polis memohon saksi kejadian kemalangan ngeri melibatkan seorang penunggang motosikal berkuasa tinggi di Lebuhraya Bertingkat Sungai Besi-Hulu Klang (SUKE) tengah hari semalam untuk tampil memberi maklumat membantu siasatan.

Ketua Polis Daerah Ampang Jaya ACP Mohd Azam Ismail berkata hal itu susulan penunggang motosikal yang melawan arus yang menjadi punca kemalangan berkenaan masih belum dapat dikesan.

Beliau dalam kenyataan hari ini berkata polis juga sedang meneliti kamera litar tertutup (CCTV) di lebuh raya berkenaan untuk mengenal pasti penunggang motosikal yang melawan arus itu.

Sementara itu, Mohd Azam berkata bedah siasat jenazah mangsa kemalangan berkenaan Ahmad Fadzil Omar Azaddin, 64, sedang dijalankan di bahagian Forensik Hospital Ampang.

Semalam, Ahmad Fadzil meninggal dunia selepas terjatuh dari jejambat lebuh raya berkenaan dengan ketinggian 30 meter selepas mengelak sebuah motosikal yang dipandu melawan arus tengah hari semalam.

Allahyarham yang menunggang motosikal jenis Ducati Panigale maut di lokasi kejadian dan rakaman CCTV kejadian berkenaan tular menerusi media sosial sejak semalam. — AlHijrah Online


KEPULAN AWAN BERBENTUK KALIMAH ALLAH

KUALA LUMPUR: Satu klip video yang merakam kepulan awan berbentuk kalimah Allah semasa petir sabung-menyabung tular di media sosial.

Kejadian yang berlaku pada malam ganjil 27 Ramadan itu dikongsi di Facebook Nur Zahiran Ulfah dan difahamkan ia berlaku di Sungai Petani, Kedah.

“Subhanallah Alhamdulillah Allahuakbar. Rezeki dapat tengok kebesaran-Nya di sepuluh malam terakhir Ramadan.

“Saya nampak kalimah Allah (di langit), Alhamdulillah rezeki saya,” katanya dalam hantaran video tersebut.

Rata-rata warganet melahirkan rasa kagum dengan kejadian tersebut.—AlHijrah Online


RAFIZI ‘DESPERATE’ HINGGA SALAHKAN PENGUNDI

KUALA LUMPUR, 21 Jun – Menteri di Jabatan Perdana Menteri Datuk Seri Azalina Othman Said hari ini menyelar tindakan Naib Presiden PKR Rafizi Ramli yang mendakwa kemenangan Barisan Nasional (BN) dalam dua pilihan raya kecil (PRK) Sabtu lepas, adalah akibat dua penyakit rakyat.

Azalina berkata Rafizi terdesak (desperate) dan tidak dapat menerima kekalahan pembangkang dalam PRK kerusi Parlimen Kuala Kangsar, Perak dan Sungai Besar, Selangor sehingga sanggup menyalahkan pengundi.

“Apabila mereka (pembangkang) menang di Kelantan, Pulau Pinang dan Selangor pada Pilihan Raya Umum (PRU) lepas, kita (BN) tidak mempersoalkan, perlekeh atau memandang rendah terhadap pemilihan rakyat di negeri itu.

“Malah, kita memberi komitmen untuk bekerja bersama-sama kerana itu merupakan pilihan rakyat di negeri itu,” katanya kepada pemberita ketika ditemui di lobi Parlimen, di sini hari ini.

Beliau mengulas kenyataan Rafizi pada Ahad lepas, yang mengatakan rakyat derita dengan dua penyakit iaitu sentimen perkauman atau keagamaan dan penyakit kebendaan sehingga memberi kemenangan kepada BN dalam dua PRK berkenaan.

Azalina yang juga Anggota Majlis Tertinggi UMNO berkata kemenangan BN di Kuala Kangsar dan Sungai Besar membuktikan pembangkang tidak lagi relevan kepada rakyat Malaysia.

“Pembangkang dalam Parlimen, tidak pernah memperjuangkan isu rakyat di kawasan mereka. Semua isu yang mereka bawa adalah tidak relevan dan lebih kepada isu peribadi atau serangan peribadi. Jadi, saya merasa rakyat pun jemu dengan pembangkang,” katanya.

Mengulas lanjut, beliau berkata kemenangan BN juga merupakan isyarat rakyat kepada BN supaya terus memberikan khidmat dan meneruskan kesinambungan BN di Kuala Kangsar dan Sungai Besar sekaligus membuktikan BN relevan kepada rakyat di negara ini.

Pada PRK itu calon BN di Sungai Besar, Budiman Mohd Zohdi memperoleh 16,800 undi dengan majoriti 9,191 undi manakala calon BN di Kuala Kangsar, Datin Mastura Mohd Yazid mendapat 12,653 undi dengan majoriti 6,969 undi.

BERNAMA


PENDUDUK PESISIR PANTAI KEDAH PERLU PEKA PERUBAHAN CUACA

ALOR SETAR: Penduduk tinggal di sekitar tepi laut di Kuala Kedah di sini dan Kota Kuala Muda, Sungai Petani diingatkan agar segera berpindah sekiranya paras air laut mencapai ketinggian tiga meter semasa fenomena air pasang besar yang dijangka berlaku pada 11 dan 12 Oktober ini.

Pengarah Jabatan Bomba dan Penyelamat Malaysia (JBPM) Kedah Sayani Saidon berkata berdasarkan pemerhatian dan pengalaman lepas, paras air laut di kedua-dua kawasan itu akan meningkat ketika fenomena air pasang besar.

“Kuala Kedah memang kerap naik air pasang besar, tapi saya hendak ingatkan penduduk terutama yang tinggal di kawasan tepi laut supaya dapatkan maklumat dari pihak berkuasa, berpindahlah segera jika keadaan air pasang besar meningkat.

“Selalunya paras air boleh capai sehingga paras tiga meter, tapi kalau paras air di kawasan daratan berada di buku lali itu maknanya paras air pasang besar itu tidak sampai lagi tiga meter,” katanya selepas sesi perbincangan hala tuju pelaksanaan Pasukan Bomba Sukarela di sini hari ini.

Sayani berkata JBPM Kedah telah siap siaga menghadapi sebarang kemungkinan bencana banjir dalam tempoh Monsun Timur Laut akan datang.

“Pasukan bomba memang dalam keadaan siap siaga sekarang ini, bila ada permintaan dari agensi-agensi yang terbabit untuk kami bersedia di kawasan itu kami akan membantu. Bukan sahaja bomba, tapi banyak lagi agensi akan terlibat bersama aset masing-masing bagi operasi penyelamatan mangsa,” katanya.-AlHijrah Online


ISU PALESTIN: POLIS TIDAK TERIMA LAPORAN UGUTAN, KESELAMATAN NEGARA TERJAMIN – KPN

KUALA LUMPUR: Polis Diraja Malaysia (PDRM) tidak menerima sebarang laporan ugutan secara langsung mahupun tidak langsung susulan pendirian dan ketegasan Malaysia mempertahankan nasib rakyat Palestin.

Ketua Polis Negara Tan Sri Razarudin Husain berkata bagaimanapun, PDRM masih mengumpul maklumat dan risikan sekiranya terdapat ancaman dari pihak luar berhubung perkara itu.

“Setakat ini situasi negara berada dalam keadaan baik dan terkawal,” katanya kepada pemberita selepas menghadiri majlis Perbarisan Tamat Latihan Program Latihan Asas Kepolisan Inspektor Pelatih Siri 1/2023 di Pusat Latihan Polis (PULAPOL) Kuala Lumpur di sini hari ini.

Razarudin berkata demikian ketika ditanya sama ada polis menerima laporan ugutan daripada mana-mana pihak berikutan kelantangan Malaysia yang berpihak kepada Palestin.

Malaysia antara negara yang lantang menggesa dunia mengambil tindakan segera untuk menamatkan serangan rejim Israel terhadap penduduk di Semenanjung Gaza, mengakibatkan kini lebih 11,000 rakyat Palestin terbunuh termasuk lebih 7,800 wanita dan kanak-kanak, manakala lebih 29,000 yang lain cedera sejak 7 Okt lepas.

Pada 24 Okt lepas, Perdana Menteri Datuk Seri Anwar Ibrahim ketika menyampaikan amanat pada Himpunan Malaysia Bersama Palestin di Axiata Arena, Bukit Jalil mendedahkan beliau menerima banyak ugutan dari negara luar susulan ketegasan Malaysia mempertahankan nasib rakyat Palestin.

Susulan pendedahan Perdana Menteri itu, media melaporkan PDRM akan mengumpul maklumat sekiranya terdapat aktiviti membabitkan ejen perisikan Mossad di negara ini.

Terdahulu, sebanyak 538 Inspektor pelatih melibatkan 103 wanita dan 435 lelaki menamatkan Program Latihan Asas Kepolisan Inspektor hari ini selepas mengikuti latihan asas selama sembilan bulan bermula 19 Feb lepas.

Pada majlis itu, Insp Khairul Anwar Khalid diumum sebagai Pelatih Terbaik Keseluruhan manakala Insp Nurul Nadhirah Muhamad Radzi muncul Pelatih Terbaik Akademik sementara Insp Muhammad Amir Faris Basri dan Insp Dayang Siti Aishah Awang Ramli masing-masing muncul Pelatih Terbaik Latihan Luar lelaki dan wanita.

Khairul Anwar, 26, berkata minat dan sukakan cabaran mendorongnya untuk menyertai PDRM walaupun mempunyai profesion lain sebelum ini.

“Saya sama sekali tidak menyesal menyertai PDRM walaupun telah berkhidmat sebagai jurutera selama dua tahun di sebuah syarikat di Bangsar,” katanya yang berhasrat untuk sertai pasukan elit Unit Tindakhas PDRM untuk mencabar diri menjadi terbaik pada masa depan.–AlHijrah Online


PKPDB DI LAHAD DATU, TAWAU, KUNAK DAN SEMPORNA

KUALA LUMPUR: Kerajaan hari ini mengumumkan Perintah Kawalan Pergerakan Diperketatkan Bersasar (PKPDB) secara pentadbiran di Lahad Datu, Tawau, Kunak dan Semporna, Sabah.

Menteri Kanan (Keselamatan) Datuk Seri Ismail Sabri Yaakob berkata PKPDB secara pentadbiran itu berkuatkuasa mulai 12.01 tengah malam ini, 29 September hingga 12 Oktober 2020.

Menurut Ismail Sabri arahan terbaru itu selepas mengambil kira peningkatan kes di kesemua lokasi terlibat.

“Kementerian Kesihatan Malaysia (KKM) telah mengesahkan terdapat 1,195 kes positif COVID-19 di Lahad Datu, Tawau, Kunak dan Semporna dalam tempoh 1 hinggga 27 September 2020.

“Daripada jumlah itu, Lahad Datu merekodkan 241 kes, Tawau 634 kes, Kunak 65 kes dan Semporna 255 kes,” katanya dalam kenyataan hari ini.

Jelas Ismail Sabri, semua penduduk dari kawasan PKPDB tidak dibenarkan keluar sepanjang tempoh perintah dikuatkuasakan dan pelawat serta bukan penduduk tidak dibenarkan masuk ke empat daerah terlibat.

Selain itu semua aktiviti perniagaan dihentikan kecuali premis barangan keperluan dan perkhidmatan di empat daerah terbabit.

Pangkalan Perubatan kata Ismail Sabri akan dibuka di kawasan PKPDB dan semua laluan keluar masuk ke empat daerah berkenaan akan ditutup.

“Bagi memastikan pematuhan perintah ini, Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM), Jabatan Sukarelawan Malaysia (RELA), pihak berkuasa tempatan dan pegawai yang diberi kuasa akan mengawal seluruh kawasan terlibat,” tambahnya.

Ismail Sabri berkata penduduk dinasihatkan bertenang dan memberi kerjasama sepenuhnya kepada petugas-petugas dari KKM serta mematuhi semua arahan pihak berkuasa. — AlHijrah Online


2 TAHUN MH17 : KAMI REDHA – WARIS

AHLI KELUARGA MANGSA MH17 TENTUNYA INSAN PALING SEDIH KETKA MENGETAHUI INSIDEN YANG MENIMPA PESAWAT MALANG ITU PADA MALAM 17 JULAI 2014.

WALAUPUN REDHA, NAMUN PERSOALAN BERHUBUNG SIAPAKAH DALANG YANG MENYEBABKAN KEHILANGAN INSAN TERSAYANG DALAM TRAGEDI BERKENAAN MASIH BELUM TERJAWAB.

SAMPAI BILAKAH, PENJENAYAH YANG MENEMBAK JATUH PESAWAT MH17 ITU AKAN TERUS BEBAS?

IKUTI LUAHAN HATI WARIS MANGSA MH17 YANG DISEDIAKAN.


ISTERI AHLI POLITIK DIDAKWA TANAM GANJA DI RUMAH

KUALA LUMPUR: Isteri seorang ahli politik dihadapkan ke Mahkamah Majistret Ampang hari ini, atas tiga pertuduhan mengedar dan menanam dadah jenis kanabis di rumahnya.

Bagaimanapun, tiada pengakuan direkodkan daripada tertuduh, Lyiana Roslee, 34, kerana ia melibatkan bidang kuasa Mahkamah Tinggi.

Pertuduhan sebelum itu dibacakan di hadapan Majistret Farah Nasihah Anuar.

Menurut pertuduhan pertama dan kedua, tertuduh bersama seorang individu yang belum dituduh didakwa mengedar dadah jenis kanabis anggaran berat 1,580.4 gram dan cecair jenis dadah sama berisipadu 7.87 liter di sebuah rumah di Duta Residensi, Ampang, pada jam 7.30 malam, 20 Jan lalu.

Suspek didakwa di bawah Seksyen 39(B)(1)(a) Akta Dadah Berbahaya 1952 yang boleh dihukum di bawah Seksyen 93B(2) akta yang sama, dibaca bersama Seksyen 34 Kanun Keseksaan.

Akta tersebut memperuntukkan hukuman penjara seumur hidup atau gantung sampai mati atau sebatan tidak kurang 15 kali jika sabit kesalahan.

Bagi pertuduhan ketiga, tertuduh bersama dengan seorang lagi yang masih belum dituduh, didakwa menanam sembilan pokok disyaki pokok kanabis di lokasi, tarikh dan waktu yang sama.

Bagi kesalahan tersebut, suspek didakwa mengikut Seksyen 6B(1)(a) akta sama yang boleh dihukum mengikut Seksyen 6(A)(3) dibaca bersama Seksyen 34 Kanun Keseksaan, yang memperuntukkan hukuman penjara seumur hidup dan sebatan tidak kurang daripada enam kali jika sabit kesalahan.

Pendakwaan dikendalikan Timbalan Pendakwa Raya Nor Shazwani Abdullah, manakala tertuduh diwakili peguam Muhammad Rafique Rashid Ali dan Nur Mustanir Md Nor.

Mahkamah menetapkan 16 Februari depan untuk sebutan semula kes dan tertuduh ditahan di Penjara Kajang.

Sebelum ini, media melaporkan seorang ahli politik yang juga ahli perniagaan ditahan, kerana disyaki memproses dan mengedar dadah di Pudu, selain menyerbu rumah suspek di Ampang.

Turut ditahan di dalam serbuan tersebut adalah, isteri serta pembantu rumah suspek.—AlHijrah Online


PEMAKAIAN PELITUP MUKA DI SURAU, MASJID DI SELANGOR MASIH KEKAL

KUALA SELANGOR: Pemakaian pelitup muka di dalam masjid dan surau di Selangor masih kekal setakat ini.

Pengarah Jabatan Agama Islam Selangor (JAIS) Datuk Mohd Shahzihan Ahmad berkata, pihaknya sudah menyembah maklum beberapa syor berkenaan pemakaian pelitup muka di tempat ibadah tersebut kepada Sultan Selangor, Sultan Sharafuddin Idris Shah.

Katanya, beberapa cadangan itu meliputi prosedur operasi standard (SOP) atau langkah alternatif dengan mengambil kira keselamatan dan keselesaan semua pihak.

“JAIS mengambil maklum pengumuman terbaharu oleh Kementerian Kesihatan (KKM) mengenai pemakaian pelitup muka,” katanya seperti dilapor Sinar Harian.

Namun katanya sebarang perubahan SOP akan dimaklumkan selepas mendapat perkenan Sultan Selangor.

Rabu lalu, Menteri Kesihatan Khairy Jamaluddin Abu Bakar memaklumkan pemakaian pelitup muka di kawasan tertutup kini atas pilihan berkuat kuasa serta merta.

Bagaimanapun pemilik premis boleh menentukan sama ada pengunjung wajib memakai pelitup muka atau membuat pilihan sendiri.—AlHijrah Online


BENDERA PALESTIN BERKIBAR MEGAH DI SCOTLAND!

KETIKA PERLAWANAN BOLA SEPAK PLAYOFF LIGA JUARA-JUARA UEFA ANTARA CELTIC FC DARI SCOTLAND DAN HAPOEL BE’ER SHEVA DARI ISRAEL, PENYOKONG CELTIC MENGIBARKAN BENDERA PALESTIN TANDA SOLIDARITI KEPADA NEGARA BERGOLAK ITU.

Penyokong Celtic mengibarkan bendera Palestin di Celtic Park.

Perbuatan itu dicetuskan melalui kumpulan di laman Facebook “Fly the flag for Palestine, for Celtic, for Justice” (Kibarkan bendera untuk Palestin, Celtic dan keadilan).

Walaupun amaran telah dikeluarkan oleh UEFA, bendera Palestin yang diedarkan oleh aktivis Palestine Alliance sebelum perlawanan tetap dikibarkan oleh penyokong Celtic di stadium Celtic Park. Aktivis itu turut menggesa penyokong Celtic untuk memboikot Israel melalui pergerakan Boycott, Divestment and Sanctions (BDS). Israel turut digelar apartheid, penjajah dan pembunuh beramai-ramai rakyat Palestin oleh aktivis tersebut. UEFA turut diminta menyertai pergerakan mereka dan tidak mengiktiraf Israel dan polisinya.

Bendera Palestin berkibar megah di Celtic Park tanda solidariti kepada negara itu.

Kenyataan kumpulan itu di Facebook berbunyi, “Apabila seseorang mewakili Israel ia bukanlah lagi permainan; bola sepak, UEFA, dan Celtic FC dipergunakan untuk menyembunyikan sifat sebenar Israel dan memberikan penyangak itu penerimaan yang tidak patut dinikmati, sehinggalah perbuatan mereka yang dilakukan sewenang-wenangnya itu berakhir. Dan mereka mesti dihadapkan kepada undang-undang antarabangsa dan menghadapi sekatan kerana melanggar banyak resolusi PBB.”

Celtic dijangka akan menerima hukuman dari Union of European Football Association (UEFA). Dalam peraturannya, UEFA melarang paparan melibatkan politik dalam perlawanan bola sepak. Sebelum perlawanan, penyokong Celtic telah diberi amaran; apa jua protes berbaur politik di dalam stadium boleh diambil tindakan dan membawa kepada hukuman denda dan penutupan stadium.

Pengibaran bendera ini juga tanda protes kepada Israel.

Malah, pihak polis Scotland turut menggesa penyokong supaya tidak membawa bendera Palestin dan boleh ditangkap jika berbuat demikian.

Perlawanan berakhir dengan keputusan Celtic 5-2 Hapoel Be’er Sheva.

Tindakan ini menunjukkan bahawa dunia sedar dengan kezaliman Israel; dan kejahatan yang mereka lakukan sejak sekian lama melangkaui batas agama. Scotland yang bukan negara Islam pun sedar!

Walaupun sedar akan hukuman yang bakal diterima, penyokong Celtic tidak mahu perkara itu menjadi penghalang kepada kebebasan suara mereka. Pihak polis menggertak akan menahan penyokong yang berbuat demikian. Namun, suara kemanusiaan lebih kuat menggegar stadium. Polis tidak mampu berbuat apa-apa.

Pihak berwajib harus sedar, ini bukan hal politik, ini hal kemanusiaan!

Perlawanan ini turut menyaksikan Kemanusiaan 1-0 Israel!


KAWAL SELIA BNM KE ATAS TH TIDAK HAKIS HAK MENTERI AGAMA DAN UMAT ISLAM

KUALA LUMPUR: Kawal selia Bank Negara Malaysia (BNM) ke atas Lembaga Tabung Haji (TH) tidak akan menghakis hak Menteri di Jabatan Perdana Menteri (Hal Ehwal Agama) dan umat Islam.

Menteri di Jabatan Perdana Menteri (Hal Ehwal Agama) berkata setiap institusi kewangan yang dikawal selia BNM mempunyai model pengurusan berbeza dan boleh terus mengekalkan punca kuasa sedia ada.

“Kuasa Menteri di Jabatan Perdana Menteri (Hal Ehwal Agama) ke atas TH, selaras dengan peruntukan Seksyen 10 Akta Tabung Haji 1995 akan terus kekal, terutamanya dari segi operasi dan penyelarasan jemaah haji.

“Menteri di Jabatan Perdana Menteri (Hal Ehwal Agama) juga akan terus kekal sebagai menteri bertanggungjawab bagi TH untuk memastikan hak umat Islam dan bakal jemaah haji terpelihara,” katanya dalam kenyataan hari ini.

Beliau berkata demikian ketika menjelaskan cadangan penambahbaikan pengurusan dan operasi TH yang memerlukan satu kawal selia dari badan yang berkepakaran seperti BNM bagi memastikan TH kekal pada landasannya.

Jelasnya cadangan itu kerana TH diamanahkan untuk menjaga wang lebih 8.3 juta pendeposit, oleh itu pengoperasiannya perlulah dilaksanakan dengan jujur, amanah dan berintegriti.

Kata Zulkifli, pemusatan kuasa yang terlalu besar ke atas suatu individu atau pihak bagi institusi kewangan terbesar umat Islam tersebut, dikhuatiri boleh membuka jalan kepada ketidakcekapan tadbir urus yang bakal membawa mafsadah besar kepada TH.

“Pelaksanaan model baharu operasi TH itu adalah untuk menambahbaik tadbir urus dan model perniagaan TH dan akan diteliti secara bersama oleh Jabatan Perdana Menteri, Kementerian Kewangan Malaysia, BNM dan TH.

“Ini bagi memastikan TH sentiasa mampan dalam menguruskan ibadah haji umat Islam di Malaysia, di samping melaksanakan perniagaan dan pelaburan bagi memberikan potensi pulangan yang baik untuk pendeposit, sekaligus menjana ekonomi umat Islam,” katanya.

Tambahnya konsep tadbir urus yang baik juga dianjurkan dalam Islam, berdasarkan manifestasi tertinggi konsep ihsan.

Selain itu kata Zulkifli tadbir urus yang baik berteraskan maqasid al-syariah juga bermatlamatkan untuk mencapai keredaan Allah SWT.

“Saya mengharapkan agar semua umat Islam dapat memberikan kepercayaan kepada saya, Menteri Kewangan, serta kerajaan dalam melaksanakan penambahbaikan ke atas TH.

“Sesungguhnya TH mempunyai signifikan yang besar ke atas umat Islam. Perkara yang utama adalah untuk memperkasa TH serta berada dalam situasi tadbir urus yang diyakini tanpa sebarang keraguan.

“Kami akan terus memastikan hak umat Islam kekal terpelihara melalui penambahbaikan operasi TH. Semoga TH terus maju dalam menguruskan amanah umat Islam dan bakal jemaah haji Malaysia,” katanya. — AlHijrah Online


HARI KEDUA SIDANG KEMUNCAK BELIA MULA DENGAN PERHIMPUNAN AGUNG

KUALA LUMPUR: Sidang Kemuncak Belia 2019 masuk hari kedua dengan perhimpunan agung dan pembentangan resolusi daripada enam kluster iaitu pendidikan, ekonomi, politik, keusahawanan, revolusi industri 4.0 dan tadbir urus yang baik yang dibincangkan semalam.

Sidang kemuncak itu turut dijadual mengadakan pembentangan lima projek khas iaitu Kepimpinan Belia, Program Pertukaran Belia, Kemanusiaan dan Kesukarelawanan, Teknologi dan Kemapanan, Kemahiran dan Latihan.

Sidang tersebut yang menjadi platform untuk golongan belia melahirkan idea dan membincangkan masa depan negara dan dunia Islam merupakan permulaan kepada Sidang Kemuncak Kuala Lumpur 2019 dipengerusikan oleh Perdana Menteri, Tun Dr Mahathir Mohamad, bermula hari ini hingga Sabtu ini.

Pada sebelah malam, Dr Mahathir dan isteri, Tun Dr Siti Hasmah Mohd Ali dijadual menghadiri jamuan malam bagi mengalu-alu kedatangan pemimpin antarabangsa dan perwakilan sempena Sidang Kemuncak Kuala Lumpur 2019.

Emir Qatar, Sheikh Tamim Hamad Al Thani, Presiden Turki, Recep Tayyip Erdogan dan Presiden Iran, Hassan Rouhani adalah antara pemimpin Islam dijangka menyertai sidang kemuncak tersebut di Pusat Konvensyen Kuala Lumpur di sini.

Sidang kemuncak berkenaan, antara lain, membincangkan dan mencari jalan penyelesaian baharu terhadap masalah menimpa dunia Islam serta memperbaiki keadaan umat Islam dan negara Islam.

Ia juga bertujuan untuk membentuk jaringan antara pemimpin Islam, cendekiawan, ulama dan pemikir di seluruh dunia serta menghidupkan semula tamadun Islam. — BERNAMA


PEKERJA KUARI MAUT DIHEMPAP BONGKAH BATU 10 TAN

IPOH: Seorang pemandu jengkaut ditemukan maut selepas dipercayai dihempap bongkah batu seberat 10 tan di sebuah kawasan kuari dekat Simpang Pulai, tengah hari semalam.

Ketua Polis Daerah Ipoh ACP Yahaya Hassan berkata kejadian berlaku antara 12 hingga 1 tengah hari itu dipercayai ketika mangsa seorang lelaki berusia 48 tahun berasal dari Gerik, Perak sedang menjalankan kerja-kerja pembersihan batu di dalam kawasan kuari.

Beliau berkata ketika sedang bekerja, sebuah bongkah seberat 10 tan dari ketinggian 25 meter jatuh dan terus menghempap kokpit mangsa menyebabkan mangsa tersepit dalam kokpit jentera berat berkenaan.

“Mangsa disahkan meninggal dunia di lokasi kejadian oleh petugas Kementerian Kesihatan selepas kerja-kerja mengeluarkan batu-batu kuari itu dijalankan pihak Jabatan Bomba dan Penyelamat Malaysia (JBPM)  pada 6.45 petang,” katanya satu kenyataan semalam.

Yahaya berkata, mayat mangsa dibawa ke Jabatan Forensik Hospital Raja Permaisuri Bainun (HRPB) untuk bedah siasat dan kes diklasifikasikan sebagai mati mengejut.–AlHijrah Online